Die waterbok (Kobus ellipsiprymnus) is 'n wildsbok wat in Wes-Afrika, Sentraal-Afrika, Oos-Afrika en Suider-Afrika voorkom. Die dier is by sy skouers omtrent 100 tot 130 cm hoog en weeg tussen 160 en 240 kilogram. Die vel is rooibruin, maar word donkerder met ouderdom. 'n Wit "borslap" is kenmerkend onder die keel asook 'n wit ring om die boude. Net bulle het horings. Waterbokke kom in bos- en savanne-gebiede voor, met 'n dieet bestaande uit gras. Ondanks die naam waterbok is hulle nie lief om in water te gaan nie, maar word altyd naby oop water aangetref. Koeie kom soms in troppe van twee tot ses voor. Bulle is territoriaal, met gebiede van tot 1,2 km². Bulle verloor gewoonlik hul gebied voor die ouderdom van tien jaar. Die Defassa-waterbok is 'n subspesie (Kobus ellipsiprymnus defassa). Die ring op hulle boude is solied wit. Die waterbok (Kobus ellisiprymnus) is een van die grootste wildsbokke wat in Suid-Afrika aangetref word. Die bul kan 'n skouerhoogte van meer as 130 cm bereik en sowat 250 kg weeg, terwyl sy geboe en geriffelde horings bykans 1 m lank kan word.


Die varingagtiges (vroeër afdeling Pteridophyta) is vandag 'n versamelnaam vir 4 afdelings van die planteryk, naamlik die primitiewe varings (afdeling Psilophyta), die wolfskloue (afdeling Lycopodophyta), die perdesterte (afdeling Sphenophyta) en die egte varings (afdeling Pterophyta). Al hierdie plante deel die kenmerk dat hulle vaatbundels het en dat hulle deur middel van spore voortplant. Soos die mosse(afdeling Bryophyta) ondergaan varings ook 'n generasiewisseling, maar die sporofietgenerasie oorheers en die gametofietgenerasie is baie gereduseer. Die meeste varings word in die tropiese en subtropiese wêrelddele in vogtige, skaduryke toestande op die grond aangetref. Veral in die trope word ook heelwat epifiete aangetref, terwyl 'n groep egte varings waterlewend is. Die meeste varingagtiges is laaggroeiende kruide, maar 'n paar boomvormige spesies word ook aangetref. Die 4 afdelings van die planteryk wat saam as die varingagtiges beskou word, het die gemeenskaplike kenmerke dat hulle vaatplante is, met ander woorde vaatbundels besit, en dat hulle deur middel van spore voortplant. Eersgenoemde eienskap deel hulle met die saadplante en laasgenoemde eienskap met die mosse.


Die Da Vinci Brug is 'n 109,2 m lange spanbrug by Nygårdskrysset in Ås, naby Oslo in die suide van Noorweë wat gebou is volgens 'n ontwerp wat in 1502 deur Leonardo da Vinci gedoen is. Die voetgangerbrug oorkruis die Europese roete E18 wat Noorweë en Swede verbind. Die brug in Noorweë wat deur die kunstenaar Vebjørn Sand ontwerp is vorm deel van die Da Vinci Projek. Die brug is 'n eietydse implementering van 'n brug wat Da Vinci in 1502 vir die Goue Horing in Istanbul ontwerp het. Da Vinci se oorspronklike ontwerpstekeninge word in die Institut de la Biblioithèque de Paris in Parys bewaar. Die Sultan Bajazet II het nie geglo dat die 240 m lange brug wat Da Vinci uit graniet wou bou voltooi kon word nie. Da Vinci was oortuig van die uitvoerbaarheid van sy ontwerp vir die brug, wat die langste in die wêreld sou wees, dat hy aangebied het om dit self te bou. Die ontwerp, wat uit drie boë wat 'n looplys ondersteun met 'n wye vurk-basis waaroor die brug se gewig versprei is, bestaan is egter eers 300 jaar later aanvaar.


Die grootwitreier (Ardea alba) is, soos sy naam aandui, 'n groot wit voël wat aan die reierfamilie behoort. Die grootwitreier is ook bekend as Egretta alba (Linnaeus, 1758). Die grootwitreier is 'n redelike groot voël, kan tot 101 cm lank word, en weeg gewoonlik tussen 1 en 1,5 kg. Al die voël se vere is wit. Grootwitreiers maak nes in bome en broei in kolonies naby groot damme en mere met rietbeddings of ander moerasagtige gebiede. Hulle neste, wat met stokke gebou word, kan tot 100 cm in deursnit wees. Die voël word in die meeste tropiese en warm-klimaatgebiede aangetref. Dié wêreldwye verspreiding beteken dat die grootwitreier die wydsverspreidste van al die reierspesies is. Op die Noord-Amerikaanse kontinent word die voël so ver noord as Suid-Kanada aangetref, en dit kom ook voor in die suide en middeldele van Europa. Verder kom die Grootwitreier ook in Afrika en Asië voor. Grootwitreiers is gedeeltelike trekvoëls: voëls in die Noordelike Halfrond migreer suid in die winter.


Faisal II (2 Mei 1935 - 14 Julie 1958) was van 1939 tot 1958 die laaste Irakse koning. Hy was 'n kleinseun van die beroemde koning Faisal I. In 1939 volg hy sy vader koning Ghazi (1912-1939) op wat in 'n motorongeluk gesterf het. As 'n tiener het Faisal skoolgegaan by Harrow Skool in die Verenigde Koninkryk saam met sy neef die latere Koning Hussein van Jordanië. Die seuns was maats en het klaarblyklik selfs beplan om hulle twee koninkryke saam te laat smelt om die bedreiging van militante pan-Arabiese nasionalisme teen te staan. Tot met 2 Mei 1953 was Irak onder regentskap van Faisal se oom, Prins Abdullah (1913-1958). Selfs nadat hy meerjarig verklaar en ingehuldig is as koning van Irak bly die mag grootliks nog in die hande van Prins Abdullah. In April 1941 word 'n staatsgreep deur pro-nasionalistiese offisiere onder leiding van Rasjid Ali geloods. Die staatsgreep word gesteun deur die antisemitiese en pro-nazistiese "Goue Vierkant"-organisasie. Die koning moes saam met sy moeder na Transjordanië vlug, maar kon na die onderdrukking van die staatsgreep met behulp van die Britte terugkeer.


Die Suiderkruis-dekorasie (SD) is 'n dekorasie van die Suid-Afrikaanse Weermag wat in die tydperk tussen 1975 en 2003 "vir uitnemende diens van die hoogste gehalte en uiterste toegewydheid" aan offisiere toegeken is. Suid-Afrikaanse militêre dekorasies: 1975-2003 Hierdie artikel is ’n saadjie. Voel vry om Wikipedia te help deur dit uit te brei.


Madagaskar (Frans: Madagascar, luister (hulp·inligting); Malgassies: Madagasikara, luister (hulp·inligting)), amptelik die Republiek Madagaskar (Frans: République de Madagascar; Malgassies: Repoblikan'i Madagasikara, [republiˈkʲan madaɡasˈkʲarə̥]), is ’n eilandstaat in Afrika sowat 400 km oos van die Mosambiekse kus. Dit is die grootste eilandstaat in die Indiese Oseaan en naas Indonesië die grootste ter wêreld. Teen sowat ’n halfmiljoen vierkante kilometer is die eiland so groot soos Frankryk, sy voormalige koloniseerder. Die hoofstad en grootste stad is Antananarivo, wat in die middel van die land geleë is. Madagaskar is teenoor Mosambiek geleë, net suidoos van die Comore-eilande en Mayotte, en wes van Mauritius en Réunion. Dit word deur die Mosambiekkanaal van Mosambiek geskei. Die land bestaan uit Madagaskar, die wêreld se vierde grootste eiland, en talle klein eilandjies. Ná die prehistoriese verbrokkeling van die superkontinent Gondwana het Madagaskar sowat 88 miljoen jaar gelede geskei geraak van die Indiese subkontinent. Dit het tot gevolg gehad dat die eiland se diere en plante in redelike isolasie ontwikkel het – meer as 90% van die natuurlewe word nêrens anders op aarde aangetref nie.


Burkina Faso (Frans: [buʁkina faso], luister (hulp·inligting)) is 'n landingeslote land in Wes-Afrika met laagliggende golwende heuwels en hoër heuwels in die weste en suidooste. Dit word omring deur ses lande: Mali in die noorde, Niger in die ooste, Benin in die suidooste, Togo en Ghana in die suide, en die Ivoorkus in die suidweste. Burkina Faso is in Afrika suid van die Sahara geleë en word deur die Sahel in die verre noorde en die Soedangebied in die sentrum en suide gekenmerk. Burkina Faso beslaan 'n oppervlakte van 274 200 km² en het 'n bevolking van 21 510 181 in 2021 gehad. Die hoofstad en grootste stad is Ouagadougou wat in die sentrum van dié land geleë is. Landbou en mynbou is die vernaamste ekonomiese aktiwiteite. Dit is ’n lidland van die Afrika-unie. Dié land wat voorheen die Republiek Bo-Volta (genoem na die Voltarivier) was, is op 4 Augustus 1984 deur president Thomas Sankara herdoop na "die land van die regop mense" (of "regop land") in Dyula en Mossi, die hoofinheemse tale van dié land.


Hier volg 'n lys van longsiektes: Laringites Tracheites Brongitis Brongiolites Asma pneumonia Pneumokonioses Pleurites Empieem Emfiseem Lys van siektes


Louis Charles Joseph Blériot (1 Julie 1872 – 2 Augustus 1936) was 'n Franse ontdekker en ingenieur wat die eerste vlug onderneem het oor 'n groot liggaam water met 'n tuig swaarder as lug. Louis Blériot is gebore in Cambrai en het ingenieurswese gestudeer by die École Centrale Paris. Hy ontwikkel vroeg 'n belangstelling in die lugvaart en in 1900 bou hy 'n motoraangedrewe masjien wat 'n klapvliegtuig (ornithopter) genoem word. Sodanige tuig was veronderstel om te vlieg deur sy vlerke te klap. Soos ander klapvliegtuie voor dié een het die eksperiment ook nie geslaag nie, maar hy het voortgegaan om te werk aan 'n praktiese vliegtuig. Gedurende 1903, het Blériot saam met Gabriel Voisin, 'n vliegtuigontwerper, die maatskappy Blériot-Voisin gestig. Die maatskappy bou 'n watersweeftuig in 1905 wat wel gesweef het. Hulle ontwikkel ook 'n dubbeldekkervliegtuig wat aangedryf word deur 'n Antoinette-motor. Die maatskappy kom tot 'n einde in 1906, en Blériot begin om vliegtuie volgens sy eie ontwerp te bou en te vlieg. Soos ligter enjins beskikbaar geword het, het hy vliegtuie ontwerp met verskillende konfigurasies wat strek van die boks-vlieër tot die eendvliegtuig.


Halifax is die hoofstad en grootste metropolitaanse gebied van Nova Scotia, Oos-Kanada. Ná sy samesmelting met Dartmouth en Bedford in die jaar 1996 vorm die stad en sy omgewing die streeksmunisipaliteit Halifax Regional Municipality met sowat 360 000 inwoners (2001). Halifax is die ekonomiese sentrum van die Atlantiese provinsies en die tweede grootste Kanadese kusstad na Vancouver (Brits-Kolombië), terwyl sy seehawe die wêreld se tweede grootste natuurlike hawe na Sydney (Australië) is. Dit is een van min hawens in Kanada wat dwarsdeur die jaar ysvry bly. Dit lê nader aan Europa as enige ander belangrike Noord-Amerikaanse seehawe suid van Newfoundland/Terre Neuve. Die stad het 'n belangrike rol in die geskiedenis van Kanada gespeel en is oorspronklik veral as 'n Britse militêre teenwig vir die Franse seevesting Louisbourg, op die Kaap-Breton-eiland aangelê. Meer as een miljoen immigrante en vlugtelinge het by Halifax se Pier 21 voet aan wal gesit. Vandag is Halifax 'n kosmopolitiese stad met kleiner wolkekrabbers en 'n gerestoureerde historiese stadskern wat byna volledig met die see omsluit word.


Thomas Michael Hoare (* 17 Maart 1919 - 2 Februarie 2020), bekend as Kolonel 'Mad Mike' Hoare, was 'n gewese huursoldate-leier bekend vir sy aktiwiteite in Afrika en die Indiese Oseaan. Hoare is gebore in Brits-Indië. Hy dien in Noord-Afrika as 'n pantseroffisier in die Britse Weermag gedurende die Tweede Wêreldoorlog en bereik die rang van kaptein. Na die oorlog emigreer hy na Durban, waar hy onder meer safari's reël. Gedurende die Kongo-krisis het Mike Hoare twee huursoldaatgroepe georganiseer en gelei: 1960–1961. "Majoor" Mike Hoare se eerste huursoldaat-aksie was in Katanga, 'n provinsie wat gepoog het om van die nuut onafhanklike Kongo af te skei. Die eenheid was bekend as "Kommando 4". Gedurende hierdie tyd het hy met Phyllis Simms, 'n lugwaardin, getrou. 1964. Katanga se president Moise Tshombe het "Kolonel" Mike Hoare gewerf om 'n huursoldaateenheid te vorm wat as "Kommando 5" bekend gestaan het en uit ongeveer 300 mans bestaan het, waarvan die meeste van Suid-Afrika afkomstig was.


Delvillebos (in Engels, Delville Wood, in Frans, Bois d'Elville) is 'n klein bos by die dorp Longueval in die Somme vallei in Frankryk. Die Suid-Afrikaanse Oorloggedenkteken en die Delvillebos-gedenkmuseum ter herinnering aan Suid-Afrikaners, wat aan twee wêreldoorloë, die oorlog in Korea en die Berlynse Lugbrug deelgeneem het, is in 1986 geopen. Die museum is 'n verkleinde weergawe van die Kasteel die Goeie Hoop in Kaapstad. Tydens die Eerste Wêreldoorlog (1914 – 1918), het 121 offisiere en 3 032 manskappe van die Eerste Suid-Afrikaanse Infanterie Brigade op 14 Julie 1916 in 'n hewige geveg gewikkel geraak as deel van die Slag van die Somme. Ses dae later, op 20 Julie is die Brigade te hulp gesnel, maar dit was reeds te laat. Slegs 29 offisiere en 751 manskappe het die Slag van Delvillebos oorleef, en van die bos het net 'n enkele booghoutboom na die slag staande gebly. Na die verwoesting van die Delvillebos is boompies vanaf Stellenbosch en Franschhoek weer aangeplant, dieselfde eike van die Kaap wat oorspronklik uit Frankryk kom.


Fobos (Grieks: Φόβος; ook Mars I) is die grootste en naaste van die twee mane van die planeet Mars, die ander is Deimos. Dit is vernoem na Fobos, 'n seun van Ares (Mars) en Afrodite in die Griekse mitologie, wat "angs" of "paniek" beteken. Fobos se wentelbaan is die naaste van enige ander maan van 'n planeet in die sonnestelsel, minder as 6000 km bo die oppervlak van Mars. Dit is ook een van die kleiner mane in die sonnestelsel. Fobos is die eerste keer waargeneem deur die Amerikaanse sterrekundige Asaph Hall op 18 Augustus 1877 by die Amerikaanse marine-sterrewag in Washington, D.C. om 09:14 MGT. Asaph Hall het ook Deimos, Mars se ander maan, ontdek. Die name is voorgestel deur Henry Madan (1838–1901), natuurwetenskapmeester by Eton, vanuit Boek XV van die Ilias, waar Ares sy twee seuns (Phobos en Deimos) oproep. Fobos is van naderby gefotografeer deur Mariner 9 in 1971, Viking 1 in 1977, Phobos 2 in 1988, Mars Global Surveyor in 1998 en 2003, en deur die Mars Express in 2004 en 2008.


Hoei (Frans: Huy) is 'n klein stad in die provinsie Luik van die Franstalige gewes Wallonië (België) met 'n oppervlakte van 47,74 km² en sowat 21 000 inwoners (2011). Die stad teen die Maasrivier is in die Middeleeue 'n belangrike handelsentrum vir wyn, tin en koperware, wat wyd bekend staan vir sy vier wonders: Li tchestia (die kasteel), Li Pontia (die brug), Li Rondia (die roosvenster) en Li Bassinia (die fontein). Die twee laasgenoemdes het behoue gebly en maak deel uit van die stad se huidige besienswaardighede. Die gotiese grootkerk Collégiale Notre-Dame staan bekend vir sy roosvenster met 'n deursnee van 9 meter en die pragtige koorvensters. Die koperfontein Li Bassinia op die Grand' Place dateer uit die jaar 1406. Die sitadel word in 1818 op die plek van die ou kasteel opgerig. Die uitkykpunt kan met 'n kabelkar bereik word. Die amptelike webwerf van Hoei/Huy


Allah (Arabies: الله Allāh, [ʔalˤˈlˤɑːh] luister (hulp·inligting)), 'n Arabiese woord, is die hoofnaam vir "God" in die Islamitiese godsdiens en die Arabiessprekende Christendom. Allah word in Islam as die enigste godheid beskou en is reeds in voor-Islamitiese tye as die oppergod vereer. Eeue voor die Islamitiese profeet sy eerste beweerde openbaring in 610 n.C. ontvang en hom vervolgens tot die enigste god verklaar het, het die Lihjaniete en Thamoedeërs as voorgeslagte van die huidige Arabiere al hierdie godheid aanbid en is die naam Allah ook reeds met die Kaäba in Mekka verbind. In die gedeeltes van die Koran wat tydens die eerste vyf jaar van sy openbare bediening in Mekka opgeteken is, gebruik Mohammed nie een keer die naam Allah nie. In dié tyd het hy na God verwys as "Heer" of "Skepper" (Rabb). Sommige waarnemers meen dit is omdat hy nie wou hê dat mense die God wat hy verkondig, verwar met die Allah wat saam met talle afgode by die Kaäba aanbid is nie.


Die organisasie Kraft durch Freude (KdF) is op 27 November 1933 as 'n ondergeskikte afdeling van die Nasionaal-Sosialistiese Deutsche Arbeitsfront gestig en het tydens die Derde Ryk van Duitsland die vryetydsbesteding van die beroepsbevolking met danspartye, konserte, toneel- en operaopvoerings georganiseer. Daarnaas is spesiale vakansiereise aangebied vir werkers wat goeie prestasies behaal het. Die Nasionaal-Sosialistiese Party van Duitsland (NSDAP) het die KdF-organisasie gebruik om sy invloed uit te brei en toestemming vir die NSDAP-bewind te kry. Die bekendste instellings en projekte was die KdF-motor, wat uiteindelik weens die aanval op Pole en die begin van die Tweede Wêreldoorlog nie meer aan kopers afgelewer kon word nie, die passasierskip Wilhelm Gustloff, wat vir plesiervaarte gebruik is, en die vakansieoord Prora op die eiland Rügen, wat egter nie voltooi is nie. Die eerste plesiervaart van die KdF na die Portugese eiland Madeira het op 10 Maart 1935 plaasgevind. Vanaf 1936 is sogenaamde Betriebssportgruppen in die lewe geroep wat die sportbedrywighede van Duitse werkers onder die invloed van die NS-ideologie gebring het.


Die Verdrag van Parys, wat dikwels ook die Vrede van Parys of die Verdrag van 1763 genoem word, is op 10 Februarie 1763 deur die Koninkryke Groot-Brittanje, Frankryk en Spanje en met die goedkeuring van Portugal onderteken. Saam met die Ooreenkoms van Hubertusburg het die Verdrag van Parys 'n einde gemaak aan die Sewejarige Oorlog en die Franse en Indiaanse Oorlog in Noord-Amerika. Hierdie vredesluiting het 'n langdurige tydperk van Britse oorheersing buite Europa ingelui. As 'n soort prelude het die Franse goewerneur Vaudreuil die kolonie Nieu-Frankryk reeds op 8 September 1760 in Montreal aan die Britse invallers oorhandig. Die voormalige Indiaanse geallieerdes van Frankryk het egter op 25 Augustus in Oswegatchie 'n verbond met Groot-Brittanje gesluit, net soos die Hurone van Lorette op 5 September in Longueuil. Die kolonie het dus tot by die uiteindelike vredesluitong onder besetting gebly en is deur 'n militêre regering geadministreer. Alhoewel die meeste verowerde gebiede aan hulle vooroorlogse eienaars teruggegee is, het die Britte nogtans hulle oorsese gebiede aansienlik vergroot ten koste van Frankryk - en in 'n minder mate ook Spanje.


Kokki (enkelvoudsvorm – kokkus, van die Latynse woord coccinus (scarlet) dit is enige bakterie wat sferevormig is of naby een is. Die verpakking van kokkus bakterie, wat gereeld voorkom, het ook spesifieke name: pare, of diplokokki (Enterokokkus) groepe van vier of agt bekend as tetrads of sarcina (Sarcina) ketting soort, of streptokokki (Streptocokkus) druiwetros, of staphylokokki (Staphylokokkus) Belangrike siektes van die mens wat veroorsaak word deur die kokki is sekere soorte van voedselvergiftiging, sekere soorte van meningitis, keelinfeksies, pneumonias, en sinusitis.


Joseph A. Citro is 'n Amerikaanse skrywer, volkskundige en versamelaar van volksverhale uit die deelstaat Vermont, wat bekendheid verwerf het deur sy uitvoerige navorsing oor en dokumentasie van Vermont en die res van Nieu-Engeland se volks- en spookverhale, bonatuurlike verskynsels en okkulte gebeurtenisse Van kindsbeen af het hom spook- en gruverhale, en hier veral die werke van Edgar Allan Poe en H.P. Lovecraft, ná aan die hart gelê, en hy het ook sy eie skrywersloopbaan met 'n reeks spookverhale soos The Gore, Shadow Child en Guardian Angels begin. In hierdie romans het hy elemente van Poe se klassieke gruverhale en die skrik van Lovecraft se vertelkuns met volksverhale uit Vermont en die milieu van Nieu-Engeland vermeng. Later het Citro 'n poging onderneem om Nieu-Engeland se eksentrieke verhale, volksverhale, geheimsinnige monsters, berigte oor vlieënde pierings, spookhuise en ander bonatuurlike gebeurtenisse te katalogiseer. Sy boeke oor hierdie onderwerpe sluit Green Mountains' Ghosts, Ghouls, and Unsolved Mysteries, Passing Strange: True Tales of New England Hauntings and Horrors, Green Mountains, Dark Tales en Damned Yankees: Cursed in New England in.


Wieltolbeheer en Elektroniese Stabiliteitsbeheerstelsels op produksievoertuie met ingang 2005 is hoofsaaklik elektro-hidroliese stelsels wat ontwerp is om die verlies aan beheer te voorkom wanneer die versneller of stuurwiel oormatig gebruik word. Die ingryping kan bestaan uit enige of al die volgende: Vertraging of onderdrukking van die vonk in een of meer silinders Verlaging in brandstofvoorsiening na een of meer silinders Rem van een of meer wiele Toemaak van die smoorklep, as die voertuig van 'n elektroniese smoorklep voorsien is. Die remaandrywer en wielspoedsensors is dieselfde as wat gebruik word vir Sluitweer-remstelsels. Wieltolbeheer word gewoonlik as 'n verbetering beskou wat hoër werkverrigting ten doel het deurdat dit die maksimum klouvermoë verseker tydens versnelling sonder enige wieltol. Dit is ook baie nuttig in lande waar ys en sneeu gereeld op die paaie voorkom: Daarmee kan gladde opdraandes uitgeklim word wat normaalweg bykans sonder wieltolbeheer onmoontlik sou wees. Dit is veral nuttig op vierwielaangedrewe voertuie wanneer dit op los oppervlaktes bestuur word. Stabiliteitsbeheerstelsels word andersyds beskou as 'n veiligheidsmaatreël wat die verhoed dat 'n voertuig buite sy beheerbare perke bestuur word. Algemene kritiek op wieltolbeheer is dat dit die bestuurder 'n mate van vaardigheid en beheer oor die voertuig ontsê.


Die Mail & Guardian is 'n Suid-Afrikaanse koerant wat in 1985 begin is deur 'n groep joernaliste wat oortollig verklaar is na die sluiting van die Rand Daily Mail en die Sunday Express. 'n Ander groep van die personeellede het Business Day uit die Rand Daily Mail se sakeseksie begin. Die koerant het aanvanklik bekend gestaan as die Weekly Mail en is weens finansiële oorwegings as 'n weekblad uitgebring. Die stigterslede het die redakteur Irwin Manoim en Anton Harber ingesluit. Die eerste uitgawe het op Vrydag 13 Junie 1985 verskyn. Die hoofartikel het gehandel oor die Suid-Afrikaanse polisie se aanhouding van Mosambiekse werkers wat dan aan Renamo oorhandig is. Omrede die uitgewers nie die gebruiklike hoofstroomtegnologie kon bekostig nie, was die koerant een van die eerste gedrukte nuusmedia ter wêreld wat Apple Macintosh-lessenaarsetwerk gebruik het. Die Weekly Mail het fel kritiek gelewer op die Nasionale Party regering, die Apartheidbeleid en regeringsopterede wat daarmee gepaard gegaan het. Reeds in 1986 is 'n uitgawe van die winkelrakke verwyder as gevolg van verslaggewing oor die tweede noodtoestand wat deur PW Botha verklaar is. In 1988 is die koerant dan ook vir 'n tyd lank verbied.


Servikale kanker is 'n algemene tipe kanker. Dit kan in die vroeë stadiums met behulp van 'n servikale smeertoets (wat ook 'n Papsmeer-toets genoem word) opgespoor word. Om dit te kan doen, moet die dokter of ginekoloog 'n klein bietjie weefsel - 'n smeer - van die serviks neem. Die weefsel word dan vir abnormale selle ondersoek. As servikale kanker vroeg genoeg behandel word, hoef die baarmoeder (uterus) nie verwyder te word nie. Hierdie artikel is ’n saadjie. Voel vry om Wikipedia te help deur dit uit te brei.


Die Potchefstroomse Universiteitskoor (Engels: Potchefstroom University Choir) is gesetel op die Potchefstroomkampus van die Noordwes-Universiteit. Die Potchefstroomse Universiteitskoor is in 1955 gestig o.l.v. prof. Pieter de Villiers. Die koor was van 1976 tot 2011 onder leiding van prof. Awie van Wyk, wat ’n bekroonde Suid-Afrikaanse komponis en dirigent is. Sedert 2012 staan die koor onder leiding van Kobus Venter. Die koor onderneem jaarliks een binnelandse toer (dit sluit Namibië in) en een keer elke vyf jaar ’n oorsese toer. Die koor het reeds agt oorsese toere beleef, in 1981, 1987, 1993, 1997, 2003, 2008, 2011 en 2014. Die oorhoofse doel van die toere is om kulturele bande te bou met die buiteland en om Suid-Afrikaanse koormusiek daar blootstelling te gee. Die koor bestaan uit gemengde stemme en die lede is almal bona fide studente van die Noordwes-Universiteit se Potchefstroomkampus. Die ouderdomme van die lede wissel dus van 18 tot 23 en studeer ’n verskeidenheid rigtings van ingenieurswese tot onderwys. Die koor ontvang gereeld uitnodigings van staatsinstellings, korporatiewe organisasies, ander universiteite, kerke en kulturele organisasies van dwarsoor die land vir optredes.


Haile Selassie (Ge'ez: ቀዳማዊ ኃይለ ሥላሴ, transliterasie: qädamawi haylä səllasé) is op 23 Julie 1892 naby Hãrer, Ethiopië, gebore en in die Ethiopies-Ortodokse Kerk gedoop as Tafari Makonnen. Hy was 'n kleinneef van die Ethiopiese keiser Menelik II en met sy hulp is die keiser se opvolger, Lij Iyasu, in 1916 onttroon en vervang met Zauditu, die keiser se dogter. Met Zauditu se dood in 1930 het Haile Selassie, wat intussen haar regent en 'n Ras (hertog, prins of goewerneur) geword het, haar opgevolg en self keiser geword. In 1931 het Haile Selassie 'n grondwet goedgekeur waarvolgens Ethiopië se eerste parlement en regstelsel ingestel is. In 1936 het Haile Selassie tydelik as banneling na Engeland gevlug nadat Italië sy land die vorige jaar binnegeval het. Met Brittanje se hulp is Italië later verslaan en het Haile Selassie in 1942 teruggekeer om sy land te regeer. Hy was daarna onder meer verantwoordelik vir uitgebreide landhervormings, die beëindiging van slawerny (1942) en die verdere uitbreiding van Ethiopië se grondwet (1955).


Plato was 'n Griekse wysgeer (filosoof) wat van 427 v.C. tot 347 v.C. in die Griekse stadstaat Athene geleef het. Met sy ideëleer is hy die oervader van die filosofiese idealisme. Plato se leermeester was Sokrates. Ná Sokrates se dood het Plato na Egipte en Italië gegaan en daar gestudeer saam met studente van Pythagoras. Plato was nie so lief vir mense as wat sy leermeester Sokrates was nie, en een van die voorvereistes vir 'n filosofie-kursus by hom was dat die student meetkunde moes ken. Dit was heel waarskynlik as gevolg van Sokrates se vervolging oor sy filosofiese lewenswyse. Plato was nie bereid om ook so vervolg te word nie. Die meeste van Plato se werke is geskryf in die vorm van Sokratiese dialoë, waarin 'n deels fiktiewe Sokrates met iemand 'n gesprek voer oor die een of ander filosofiese onderwerp. Plato se vroegste werke het Sokrates se gedagtes verwoord. Van Sokrates het óf geen werke behoue gebly nie óf hy het nooit self iets geskryf nie, maar Plato het baie van sy gesprekke min of meer akkuraat opgeteken.


1. FC Pforzheim is 'n sokkerklub uit Pforzheim in die deelstaat Baden-Württemberg in Duitsland. Die klub is op 5 Mei 1896 gestig en was een van die stigterslede van die DFB in 1900. Die klub het ook 'n trompoppieafdeling. Die klub was baie suksesvol in sy beginjare. In 1906 het die klub sy grootste prestasie behaal: As kampioen van die Suid-Duitse sokkervereniging het Pforzheim die eindstryd van die uitspeelwedstryde om die Duitse titel gehaal, maar met 1-2 teen VfB Leipzig verloor, nadat daar nog in die halfeindrondte met 4-0 teen Berlin TuFC Union geseëvier is. Tussen 1933 en 1944 het Pforzheim in die Gauliga Baden gespeel, destyds die hoogste klas. Na die Tweede Wêreldoorlog kon die klub nie weer die eerste liga haal nie en het dit in die 2. Oberliga Suid (tweede vlak) meegeding tussen 1950 en 1963, toe die Bundesliga gevorm is. Pforzheim het hierna in die Regionalliga Suid gespeel tot 1967, waarna die klub verder gedaal het tot die derde vlak. Die klub het in 1987, 1989 en 1999 die hoofrondte van die DFB-Pokal gehaal en in eergenoemde twee jare is die derde rondte bereik.


In 1952 het die Suid-Afrikaanse regering 'n reeks dekorasies en medaljes vir die Suid-Afrikaanse Weermag ingestel, om die Britse toekennings wat destyds nog gebruik is te vervang. Addisionele dekorasies, medaljes, en embleme is tussen 1965 en 1970 ingestel. Hierdie toekennings is in 1975 deur 'n nuwe reeks vervang. Daar was dekorasies vir dapperheid en voortreflike diens; 'n veldtogmedalje; medaljes vir troue diens; 'n medalje vir skietkampioene; en twee embleme. Casteel de Goede Hoop-dekorasie (CGH) (1952-2003), vir buitengewone dapperheid of uitnemende dapperheid teen die vyand. 'n Goue kasteelvormige dekorasie wat die aankoms van drie seilskippe in Tafelbaai in 1652 uitbeeld. Dit hang aan 'n groen halslint. Die CGH is nooit toegeken nie. Louw Wepener-dekorasie (LWD) (1952-1975), vir buitengewone heldemoed, gewoonlik in nie-gevegsomstandighede. 'n Silwer medalje wat twee perderuiters aan die voet van Thaba Bosigo uitbeeld. Die lint is verdeel in oranje en wit bane. Slegs 7 LWD's is toegeken. Ster van Suid-Afrika (SSA) (1952-1975), vir buitengewoon voortreflike diens deur opperoffisiere.


'n Clavelin is 'n kort vet 62 centiliter wynbottel wat tradisioneel vir die Vin Jaune wyn van die Jura département in die Franche-Comté streek, Frankryk, gebruik word. Die ongewone grootte van 62 centiliter (620 ml) kom ooreen met die hoeveelheid wyn wat van 'n oorspronklike liter wyn oorbly na die 6 jaar en drie maande wat die wyn in eikehout vaatjies verouder word. In die in 18de eeu het 'n familie van Château-Chalon die glassmakers van Vieille-Loyen gevra om 'n spesiale bottel vir Vin Jaune te maak. In 1914 bestel die Abdy Clavelin van Nevy-sur-Seille dertig bottels as deel van sy glasbestelling wat die oorsprong van die woord Clavelin verklaar Jura Découverte lavelin Besoek op 4 Maart 2007


FC Bayern München is 'n sportklub uit München, die hoofstad van die deelstaat Beiere in Duitsland, veral bekend vir sy sokkerafdeling. Benewens sokker, het die klub ook onder meer afdelings vir basketbal, handbal, kegelbal, skaak, tafeltennis en gimnastiek. Bayern München is die bekendste en mees suksesvolle klub van Duitsland en is een van vier klubs wat al alle groot Europese kompetisies gewen het. Die klub is op 27 Februarie 1900 gestig deur ontevrede sokkerspelers van die klub MTV 1879 München (hierdie klub se sokkerafdeling bestaan vandag nog met sy eerstespan wat in die Kreisliga op die 9de vlak van die Duitse sokkerstruktuur meeding). In 1906 het die klub vir finansiële redes na 'n samesmelting die sokkerafdeling van Münchner Sport Club geword. As deel van die ooreenkoms moes hulle swart opgee en MSC se rooi klubkleure aanvaar - die kleur wat vandag nog deur Bayern gebruik word. Na die Eerste Wêreldoorlog het die klub in 1919 weggebreek vanaf Münchner Sport Club en by Turn- und Sportverein 1890 Jahn München aangesluit. MSC het sedertdien nie meer 'n sokkerafdeling nie en bestaan vandag steeds as 'n hokkie-, gholf- en tennisklub.


Gentoo Linux is 'n Linux-verspreiding wat ontwerp is om vinnig te wees, maklik om in stand te hou, en om geoptimiseer te wees vir die gebruiker se rekenaar. Meeste, indien nie alle, programme word gebou vanaf die bronkode, in teenstelling met meeste ander verspreidings wat slegs vooraf-geboude pakkette beskikbaar stel. Sekere groter sagtewarepakkette, soos LibreOffice en Mozilla Firefox word egter ook beskikbaar gemaak as vooraf-geboude weergawes vir sekere argitekture, as gevolg van die lang tyd wat dit neem vir hierdie pakkette om vertaal te word. Om sagteware te installeer word die Portage-stelsel gebruik, wat spesifiek vir Gentoo ontwerp is.


Hierdie artikel behoort versmelt te word met Lys van Suid-Afrikaanse ordes, dekorasies en medaljes. Tussen 1967 en 2002 het die Suid-Afrikaanse regering die volgende siviele ordes en dekorasies aan landsburgers en buitelanders toegeken. Hulle is in 2002 deur die huidige reeks ordes vervang. Woltemadedekorasie vir Dapperheid (1970-1988), vir dapperheid ter redding van lewens. Daar was twee klasse: Goud, vir buitengewone dapperheid; Silwer, vir dapperheid. Die medalje beeld die redding van mense uit die see deur die berede Wolraad Woltemade uit. Dit hang aan 'n blou lint met oranjekleurige randstrepe. Hierdie dekorasie is oorspronklik in 1939 as die Koningsmedalje vir Dapperheid ingestel en is deur die volgende vervang: Woltemadekruis vir Dapperheid (1988-2002), vir dapperheid ter redding van lewens of die beskerming van staatseiendom. Daar was twee klasse: Goud (WD), vir uitnemende dapperheid; Silwer (WDS), vir buitengewone dapperheid. 'n Konvekse kruis, belas met 'n ronde skyf wat die berede Wolraad Woltemade se seereddingspoging uitbeeld. Die lint is blou met oranjekleurige randstrepe. Die goue klas word om die nek, en die silwere op die bors gedra.


Vlamkoek (Frans: Tarte Flambée, Elsasser Duits: Flammekueche, Duits: Flammkuchen of Flammenkuchen) is een van die bekendste gastronomiese spesialiteite van die Elsas in die ooste van Frankryk, en die naburige Palts en Baden in Duitsland. Volgens legende is die dis geskep deur Elsas boere wat die gebruik gehad het om een keer per week brood te bak. 'n Vlamkoek is dan gebruik om die hitte van die bakoond te toets en die ergste hitte van die oond te laat verminder. Wanneer die oond op sy warmste was is die oond ideaal vir die bak van vlamkoek. Die kole word eenkant geskuif en die koek is in die middel van die oond geplaas waar dit in die intense hitte vir 12 tot 15 minute gebak word. As die brood te gou donker geword het moes daar gewag word met die insteek van brood in die oond totdat dit effens afgekoel het. As dit 'n langer baktyd benodig moes die oond warmer gemaak word. Die korsie wat gevorm word tydens die bak van die vlamkoek word byna deur die vlamme gebrand. Die naam vlamkoek kom dan ook van die bakmetode.


Elizabeth I (7 September 1533 – 24 Maart 1603) was van 17 November 1558 tot met haar dood koningin van Engeland, van Frankryk (slegs in naam) en van Ierland. Sy is soms "Die Maagdkoningin" genoem omdat sy nooit getrou het nie. Elizabeth was die sesde en laaste monarg van die Tudor-dinastie. Die ander was haar oupa Hendrik VII, haar pa, Hendrik VIII, haar halfbroer, Eduard VI, haar niggie Jane en haar halfsuster Maria I. Sy het 44 jaar lank regeer, ’n tydperk waarin die Engelse gegroei het in mag en invloed oor die wêreld heen en waarin daar ook godsdienstige onrus in Engeland geheers het. Elizabeth is op 7 September 1533 in Greenwich-paleis gebore as die dogter van Hendrik VIII en sy tweede vrou, Anna Boleyn. Met haar geboorte was Elizabeth die vermoedelike troonopvolger van Engeland. Haar ouer halfsuster, Maria, het haar posisie as troonopvolger verloor toe Hendrik sy huwelik met haar ma, Catharina van Aragon, nietig laat verklaar het om met Anna te trou. Hendrik was desperaat om ’n seun te hê om hom op te volg.


Vim, wat staan vir Vi IMproved (vi-verbeterd) is 'n Oop-bronkode, multiplatform tekswysiger, wat uitgebrei is vanaf vi. Dit was aanvanklik deur Bram Moolenaar in 1991 vrygestel. Sedert die eerste weergawe is baie funksionaliteit tot Vim bygevoeg, waarvan baie te doen het met die wysigning van program bronkode. Vim is vandag een van die mees populêre wysigers vir pogrammeerders en gebruikers van Unix-soortige berdyfstelsels, naas Emacs. "Release 8.2.0". 12 Desember 2019. Besoek op 13 Desember 2019. "Vim 8.2 is available!". 13 Desember 2019. Besoek op 16 Desember 2019. "Vim 8.2 is released!". 12 Desember 2019. Besoek op 16 Desember 2019. "Linux Journal: 2003 Readers' Choice Awards". 1 November 2003. Besoek op 24 Mei 2006. "Linux Journal: 2004 Readers' Choice Awards". 1 November 2004. Besoek op 24 Mei 2006. "Linux Journal: 2005 Readers' Choice Awards". 29 September 2005. Besoek op 24 Mei 2006. Hierdie artikel is ’n saadjie. Voel vry om Wikipedia te help deur dit uit te brei.


Pythagoras se Stelling is 'n wiskundige stelling wat vernoem is na die Griekse wiskundige, Pythagoras. Volgens tradisie het Pythagoras die stelling ontdek en bewys, maar die stelling se resultaat was voor Pythagoras se ontdekking aan verskeie antieke bevolkings bekend, waaronder die Egiptenare en die Indiërs. Die stelling is as volg: In enige reghoekige driehoek is die kwadraat van die lengte van die skuinssy gelyk aan die som van die kwadrate van die lengtes van die reghoekige sye. Dit wil sê, gestel daar is 'n reghoekige driehoek met 'n skuinssy met 'n lengte van c en twee reghoekige sye met die lengtes a en b, dan kan die stelling in as die volgende vergelyking uitgedruk word: a 2 + b 2 = c 2 {\displaystyle a^{2}+b^{2}=c^{2}\,} Of, om c op te los: c = a 2 + b 2 .


Maine is 'n historiese provinsie suid van Normandië (Noord-Frankryk), wat reeds in die Gallies-Romeinse tydperk as 'n afsonderlike streek bestaan het. Onder die Frankiese heerskappy vorm Maine 'n deel van Neustrië en word dit eers deur Karel die Grote by die Bretagne ingelyf. In die 9de eeu vorm die gebied 'n graafskap onder die heerskappy van 'n plaaslike gesin. Die oorheersing van Maine lei tydens die 11de eeu tot 'n politiese konflik tussen die hertoë van Normandië en die grawe van Anjou. Laasgenoemde annekseer Maine in die jaar 1101. Danksy die sentrale ligging tussen Engeland, Normandië, Anjou en Akwitanië word Maine teen die tweede helfte van die 12de eeu een van die belangrikste gebiede van die Angevin-ryk. In 1203 verower koning Filips II van Frankryk die gebied en maak dit tot 'n deel van die kroondomein. Die wetgewende liggaam van die VSA-deelstaat Maine het in 2002 beslis dat die Amerikaanse deelstaat na dié provinsie vernoem is. Journal of the Senate Geargiveer 30 November 2007 op Wayback Machine (.DOC). State of Maine (2002-03-06). Verkry op 2007-09-20.


A Midsummer Night's Dream ("Midsomernagdroom") is 'n romantiese komedie deur William Shakespeare wat tydens die laat-1500's geskryf is. Die verhaal handel oor die avonture van vier Atheense minnaars en 'n groep amateur-akteurs in 'n maanverligte woud en hulle interaksies met die feetjies wat daar woon asook die Hertog van Athene. Die toneelstuk is een van Shakespeare se gewildste en word reg oor die wêreld opgevoer. Dit is nie bekend presies wanneer A Midsummer Night's Dream geskryf of vir die eerste keer opgevoer was nie, maar op die basis van verwysings na destydse aktuele onderwerpe en 'n indirekte verwysing na Edmund Spenser se Epithalamion, word die datum tussen 1595 en 1596 geskat. Daar is voorgestel dat die toneelstuk spesifiek vir 'n aristokratiese troue geskryf is (talle sulke troues het plaasgevind in 1596), terwyl ander teorieë voorstel dat vir die destydse koningin geskryf is om die feesdag van St. John te vier, maar daar is egter geen bewyse vir enige van die bewerings nie. Hoe dit ook al mag sy, dit kan aanvaar word dat die toneelstuk by die Engelse teater The Theatre in Shoreditch, Londen opgevoer is en later by die Globe-teater.


Die blouwildebees (Connochaetes taurinus) is 'n groot wildsbok wat aangetref word in die noordelike deel van Transvaal en ooswaarts tot teen die Swazilandgrens, Noord-Natal in Zoeloeland. Blouwildebeeste verkies 'n oop boomveld-savanne met permanente oop water. Binne hierdie gebied sal hulle in valleie en teen berghange voorkom. Blouwildebeeste kom in troppe van 20-30 voor. Tydens periodes van voedselskaarste sal groot samedrommings vorm om na beter weivelde te migreer. Die sosiale struktuur bestaan uit territoriale bulle, koei- en bultroppe. Koeitroppe bestaan uit koeie met hul jongste kalwers. Hierdie troppe beweeg deur territoriale bulle se gebiede en gedurende die paartyd sal die bulle met bronstige koeie paar. Die gemiddelde teeltropgrootte in Oos-Afrika is 10 diere en die tuisgebied is ongeveer 2 500 ha. Bultroppe is losser versamelings van volwasse en jong bulle wat uit koeitroppe verdryf is. Die diere bly aan die rand van die gebiede van koeitroppe wat gewoonlik die swakste veld is. Bouwildebeeste rol hul pels gereeld teen sekere areas van hul habitat. Blouwildebeeste is grasvreters en verkies groen, kort gras. Die diere is lief om op pas gebrande veld te beweeg om groen grasspruite te benut.


Sokker is in 1903 in Duitsland verenig met die stigting van die Duitse sokkerbond. Voorheen was daar verskillende onafhanklike kompetisies. Tussen 1903 en 1944 het die wenners van die verskillende streeksligas aan die einde van die seisoen in 'n reeks uitspeelwedstryde meegeding om die Duitse kampioen te bepaal. Ná die Tweede Wêreldoorlog het die Sowjetse besettingsowerhede geweier dat die kampioen van die deel onder hulle administrasie aan die uitspeeltoernooi mag deelneem en kon die spanne in Oos-Duitsland dus nie langer aan die Duitse kampioenskappe deelneem nie. In Wes-Duitsland het die wenners van die Oberligas (wat die Gauligas van die Derde Ryk vervang het) voortgegaan met die uitspeelwedstrydstelsel tot in 1963, waarna die wenner van die Bundesliga as die Duitse kampioen gekroon is. In Oos-Duitsland is die wenner van die DDR-Oberliga as die kampioen gekroon. Tussen 1903 en 1944 het die klubs meegeding om die "Victoriatrofee", geskenk deur kroonprins Wilhelm van Pruise. Die laaste span wat die Viktoriatrofee verower het, was Dresdner SC, wat die lugmagklub Luftwaffen SV Hamburg in die Olimpiese Stadion in Berlyn met 4–0 verslaan het aan die einde van die 1943/44-kompetisie.


Pous Benedictus XVI (Latyns: Benedictus PP. XVI, Italiaans: Benedetto XVI; gebore as Joseph Alois Ratzinger in Marktl, Duitsland, op 16 April 1927) was die 265ste pous van die Rooms-Katolieke Kerk tussen 2005 en 2013. Hy is op 19 April 2005 verkies tydens die konklaaf van April 2005, wat gehou is na die dood van Pous Johannes Paulus II. Op 28 Februarie 2013 het pous Benedictus XVI geabdikeer. Die naam ‘Benedictus’ beteken 'geseënde'. Hy was die eerste Duitse pous van die Rooms-Katolieke Kerk in 455 jaar (naamlik sedert die pontifikaat van die Duits-Nederlandse pous Adrianus VI uit Utrecht in die Heilige Romeinse Ryk). Pous Benedictus XVI is op 13 Maart 2013 opgevolg deur Pous Franciskus. Die Vatikaan het op 11 Februarie 2013 aangekondig dat pous Benedictus XVI op 28 Februarie 2013 sal bedank. Die vorige pous wat bedank het, was pous Gregorius XII in 1415. Pous Benedictus XVI het sy hoërskoolloopbaan met 'n abitur in die destydse Humanistische Gymnasium in Traunstein, Beiere (Duitsland) voltooi. Die skool het intussen van perseel gewissel en heet nou die Chiemgau Gymnasium.


Die Gambiërivier (Engels: Gambia River, Frans: fleuve Gambie) is 'n belangrike rivier in Afrika wat oor 1 130 km vanaf die Fouta Djallon-plato in Noord-Guinee tot in die Atlantiese Oseaan vloei by die stad Banjul. Dit is bevaarbaar vir ongeveer die helfte van sy lengte. Die rivier is hoofsaaklik bekend as gevolg van Gambië, die kleinste land in Afrika, wat uit omtrent net die stroomafhelfte van die rivier en sy twee oewers bestaan. Van Fouta Djallon loop die rivier noordwes in die Tambacounda provinsie van Senegal in waar dit deur die Parc National du Niokolo Koba vloei en die Nieri Ko en Koulountou daarby aansluit voor dit in Gambië invloei by Fatoto. Van hierdie punt af vloei die rivier hoofsaaklik wes, maar kronkelend met 'n aantal hoefystermere. Sowat 100 km van die monding begin dit geleidelik wyer word, tot meer as 10 km wyd waar dit by die see uitmond. Volgens Alex Haley se roman Roots, het die Gambiërivier een van die leidrade verskaf wat hom gehelp het om sy Amerikaanse familiegeskiedenis terug te spoor na Afrika.


Flémalle (Wallonies: Flémåle) is 'n Belgiese dorp en munisipaliteit in die weste van die Waalse provinsie Luik. Die munisipale gebied het 'n oppervlakte van 37 km² en sowat 25 000 inwoners (2011). Flémalle lê westelik van die Maas-rivier en suidwestelik van die stad Luik. André Cools (1927–1991), politikus, onder ander burgemeester van Flémalle (vermoor) (fr) Die amptelike webwerf van die munisipaliteit Hierdie artikel is ’n saadjie. Voel vry om Wikipedia te help deur dit uit te brei.


Żydowski Związek Wojskowy (ŻZW, Pools vir "Joodse Militêre Unie") was 'n ondergrondse versettingsbeweging tydens die Tweede Wêreldoorlog en werksaam in die Warskou Ghetto area. Die beweging het ook aan die Warskou Ghetto Opstand deelgeneem. Dit is hoofsaaklik deur voormalige militêre offisiere van die Poolse leër in 1939 gestig, kort na die Duitse inval van Pole. Aangesien die ŻZW nou verbind was met die nasionalistiese Armia Krajowa (AK), het die kommunistiese owerheid na die oorlog die uitgewing van boeke en artikels oor die ŻZW onderdruk, met die gevolg dat hul rol in die ghetto opstand lank onderskat was, in teenstelling met die linkse Joodse organisasie Żydowska Organizacja Bojowa ("Joodse Gevegsorganisasie") wie se rol in die stryd beter gedek word in moderne studies en ondersoeke. ŻZW; Appelbaum w cieniu Anielewicza deur Maciej Kledzik. Soos verskyn in die Rzeczpospolita: Oktober, 2002, volume 10, uitgawe 12. Laaste besoek op 9 Mei, 2006. Karły krzyczą, gdy śpią herosi deur Waldemar Moszkowski. Soos verskyn in die Nasz Dziennik: 20 April, 2006. Laaste besoek 9 Mei, 2006. Hierdie artikel is ’n saadjie.


'n Strafskop (Engels: penalty) is 'n tipe vryskop in sokker was deur die skeidsregter as 'n strafmaatreël ingespan word nadat 'n oortreding begaan is. Die bal word 11 meters van die doelhok geplaas. Die span waarteen die oortreding gemaak is kan dan die bal inskop en sodoende 'n punt aanteken. Strafskoppe word ook ingespan nadat ekstra tyd gespeel is, en die telling steeds gelykop is, om die wenner van die wedstryd te bepaal. Hierdie artikel is ’n saadjie. Voel vry om Wikipedia te help deur dit uit te brei.


Stanley John (Bertie) Reed (19 Januarie 1943 - 18 Desember 2006) was ’n Suid-Afrikaanse seiljagvaarder. Hy is in Port Elizabeth, Suid-Afrika, gebore en het in sy seilloopbaan van 20 jaar meer as 170 000 seemyl tydens wedvaarte afgelê, waarvan meer as 100 000 seemyl as alleenvaarder. Sy alleenvaartloopbaan het in alle êrens begin toe hy in 1982 die eerste BOC-alleenvaart om die wêreld op voorgee wen en tweede oor die eindstreep was op die Altech Voortrekker-seiljag. Dit het hom 170 dae, 16 uur en 51 minute geneem om die roete te voltooi teen ’n gemiddelde spoed van 6,61 knope. Dit was ’n nuwe rekord vir seiljagte kleiner as 15,5 meter en het die vorige rekord van 224 dae deur David Scott-Cowper op Outward Bound verbeter. Reed word ook veral onthou vir die manier waarop hy sy landgenoot John Martin in ’n hewige storm naby die Suidpool gaan red het nadat Martin se boot ’n ysberg getref het. Vir sy reddingspoging is Reed destyds deur oudpresident F.W. de Klerk vereer vir sy uitsonderlike seemanskap, dapperheid en sportmanskap.


Köpenick is 'n stadsdeel in die administratiewe distrik Treptow-Köpenick in die suid-ooste van Berlyn by die samevloeiing van die Spree- en Dahme-riviere, met 'n bevolking van sowat 60 000. In teenstelling met die meeste ander van die altesaam 95 Berlynse stadsdele, wat uit voormalige dorpe of woonbuurte ontstaan het wat eers ná die nywerheidsomwenteling aangelê is, is Köpenick naas Spandau in die uiterste weste van Berlyn die enigste stadsdeel wat reeds in die Middeleeue as nedersetting met stadstatus bestaan het. Köpenick beskik net soos Spandau oor 'n historiese middestad, wat grotendeels bewaar gebly het, en sy eie voorstede. Köpenick is op 1 Oktober 1920 ingevolge die bepalings van die Wet oor Groot-Berlyn by Berlyn ingesluit. Tot met die administratiewe hervorming van 1 Januarie 2001 het Köpenick as selfstandige administratiewe distrik bestaan (en was tot 1990 een van die stadsdistrikte van Oos-Berlyn). Naas die stadsdeel Köpenick maak ook ander stadsdele deel uit van die groter distrik Köpenick. Die huidige stadsdeel Köpenick behels alle woonbuurte van die voormalige stad Köpenick en beslaan vanweë sy uitgestrekte bosgebiede 'n oppervlakte van byna 35 km².


Ingoesjeties (ГӀалгӀай мотт Ğalğaj mott, [ʁəlʁɑj mot]) is ’n Noordoos-Kaukasiese taal wat deur sowat 322 900 mense gepraat word in ’n streek wat Ingoesjetië, Tsjetsjnië, die res van Rusland en Kasakstan beslaan. Die plaaslike naam van die taal is ГІалгІай мотт (Ğalğaj mott) en dit is saam met Russies die amptelike taal van Ingoesjetië. Ingoesjeties het nie dialekte nie buiten Galantsjozj, wat beskou word as ’n oorgang tussen Ingoesjeties en Tsjetsjnies. Ingoesjeties het aan die begin van die 20ste eeu ’n skryftaal geword. Die Arabiese alfabet is aanvanklik daarvoor gebruik. Ná die Russiese Rewolusie van 1917 is eers ’n Latynse alfabet en later ’n Cyrilliese alfabet gebruik. (en) "Ethnologue: Languages of the World, Seventeenth edition, Ingush". Ethnologue. Geargiveer vanaf die oorspronklike op 23 Oktober 2019. Besoek op 22 Augustus 2020. Sien gerus Wikipedia se uitgawe in Ingoesjeties Wikiwoordeboek het 'n inskrywing vir Ingoesjeties. Inheemse tale van Kaukasië (Ingoesjeties) Ingoesjetiese Projek by UC Berkeley Hierdie artikel is vertaal vanuit die Engelse Wikipedia


Christian Schweigaard Stang (* 15 Maart 1900 in Oslo; † 2 Julie 1977) was 'n Noorse taalkundige en vanaf 1938 tot sy afsterwe professor in Slawiese tale. Sy hoofwerk was die Vergleichende Grammatik der baltischen Sprachen (1966). Stang staan veral bekend vir sy studies oor die Litause taal wat ook in Litaue erkenning geniet. Christian Schweigaard Stang was die seun van die Noorse advokaat, afgevaardigde en minister van justisie, Fredrik Stang, en Caroline Schweigaard. Lexikalische Sonderübereinstimmungen zwischen dem Slawischen, Baltischen und Germanischen, Oslo: Universitetsforlaget, 1972 Opuscula linguistica : ausgewählte Aufsätze und Abhandlungen, Oslo: Universitetsforlaget, 1970 Forelesninger over russisk språkhistorie, Oslo: Universitetsforlaget, 1969 Vergleichende Grammatik der baltischen Sprachen, Oslo: Universitetsforlaget, 1966 Aanvullende bundel : Register, Addenda und Corrigenda zur Vergleichende Grammatik der baltischen Sprachen, 1975 Slavonic accentuation, Oslo: Universitetsforlaget, 1965 Das slavische und baltische Verbum, Oslo: Det Norske Videnskaps-Akademi, 1942 Die altrussische Urkundensprache der Stadt Polozk, Oslo: Dybwad, 1938 Über die obligatorische Possessivsuffigierung in den melanesischen Sprachen, Oslo, 1937 Die westrussische Kanzleisprache des Grossfürstentums Litauen, Oslo: Dybwad, 1935 Die Sprache des litauischen Katechismus von Mazvydas, Oslo: Dybwad, 1929


'n Instrument is 'n konkrete hulpmiddel met behulp waarvan die een of ander taak verrig word (werktuig, apparaat). Musiekinstrument, 'n toestel bedoel om musiek mee te maak. Kompas, toestel wat vir rigtingaanduiding en navigasie gebruik word. Wikiwoordeboek het 'n inskrywing vir instrument.


Drom is 'n minder gebruiklike sinoniem van trom. Drom kan ook verwys na: 'n Houer waarin vloeistof gestoor word 'n Vullisdrom Handwoordeboek van die Afrikaanse Taal, 6de uitgawe. Pearson. 2015. ISBN 978-1-77025-700-9.


'n Tamboesie is 'n gewilde gebak in Suid-Afrika wat van die Nederlandse "tompouce" (selde "tompoes") afkomstig is. Dit bestaan uit 'n lagie skilferdeeg met daaroorheen 'n dik laag vanieljebanketbakersroom of gestolde vla. Dit word dan weer met 'n lagie skilferdeeg bedek wat gewoonlik 'n lagie glasuur (gewoonlik pienk) bevat. Met die Nederlandse Koningsdag en groot sokkertoernooie waaraan die Nederlandse nasionale sokkerspan meedoen, word die glasuur meestal oranje gemaak. Tamboesies het normaalweg 'n vierkantige vorm, terwyl tompoese 'n kenmerkende "baksteenvorm" het. Hierdie artikel is ’n saadjie. Voel vry om Wikipedia te help deur dit uit te brei.


Die naam Groot Basaar kan verwys na: Groot Basaar (Esfahan) Groot Basaar (Istanboel) Groot Basaar (Kashgar) Groot Basaar (Teheran) Groot Basaar (Ürümqi)


Die Goue Horing (Turks: Haliç of Altın Boynuz; Grieks: Χρυσόν Κέρας, Chrysón Kéras) is ’n historiese inham van die Bosporus wat die stad Istanboel verdeel en ’n natuurlike hawe vorm wat duisende jare lank beskutting gebied het aan Griekse, Romeinse, Bisantynse, Ottomaanse en ander skepe. Dis ’n monding in die vorm van ’n krom swaard wat by die Bosporus aansluit net waar dit in die See van Marmara inloop, en so word ’n skiereiland gevorm waarvan die punt Ou Istanboel is (die antieke Bisantium en Konstantinopel). Die Afrikaanse en Griekse naam beteken dieselfde, maar die betekenis van die "goue" is onbekend. Talle historiese voorvalle het hier plaasgevind en die dramatiese tonele was al die onderwerp van ontelbare kunswerke. Die Goue Horing is 7,5 km lank en op sy breedste 750 m. Die maksimum diepte, waar dit in die Bosporus invloei, is sowat 35 m. Daar is vier brûe oor die inham. Hulle is, stroomaf, Haliç-brug (letterlik Goue Horing-brug);


Die stedelike Suermondt-Ludwig-Museum het in 1883 begin as die Suermondt Museum in Wilhelmstraat 18 in Aken (Duitsland). Die museum is deel van die Ludwig museums (soos byvoorbeeld ook die Ludwig Forum vir Internasionale Kuns). Die museum is genoem na Barthold Suermondt en is in 1901 gehuisves in die sogenoemde Stadtpalais "Villa Cassalette". Die nuwe vleuel van die museum is gebou van 1992 tot 1994. Die argitekte Peter Busmann en Godfrid Haberer het dit ontwerp. Talryke skenkings deur burgers van Aken - in die hoofsaak deur Peter en Irene Ludwig het die museum laat groei. Dit is in 1977 hernoem en dit heet vandag Suermondt-Ludwig-Museum. Die museum wys skilder- en beeldhoukuns van die twaalfde tot die twintigste eeu, muurtapyte en goudsmitkuns, skilderye op glas van die middeleeue tot die twintigste eeu. Die museum vertoon antieke voorwerpe met die oogmerk op Attiese vase met skilderye, tekeninge, waterverfskilderye, grafiese kuns en etse van ou meesters soos Albrecht Dürer, Rembrandt van Rijn en Francisco Goya, maar ook van hedendaagse kunstenaars. Daar het ook uitstallings plaas gevind van 'n keuse van hedendaagse kunstenaars, soos die sogenoemde ‚Winteruitstallings’ (sien onder).


SC Comet Kiel is 'n sokkerklub uit Kiel in die deelstaat Sleeswyk-Holstein in Duitsland. Die klub is in 1912 gestig as SC Comet 1912 Neumühlen-Dietrichsdorf, alhoewel die lede al sedert 1908 'n informele klub gevorm het wat doodgeloop het met die uitbreek van die Eerste Wêreldoorlog. Neumühlen-Dietrichsdorf was tot 1924 'n onafhanklike dorp. Die klub is vernoem na die komete Halley, Daniel en Marchouse, wat almal tussen 1907 en 1910 die sonnestelsel besoek het en destyd groot opgewondenheid veroorsaak het. Die klub se grootste prestasie was om gedurende die 1943- en 1944-seisoene die Gauliga Sleeswyk-Holstein op die hoogste vlak te haal. Amptelike klubwerf The Abseits Guide to German Soccer


Die Newton-Raphson metode (ook bekend as Newton se metode) is 'n iteratiewe metode wat gebruik word om vergelykings op te los wat andersins baie moeilik of onmoontlik is om algebraïs op te los. Dit is waarskynlik een van die beste en gewildste metodes om opeenvolgend beter benaderings tot die wortels van 'n reëlwaardige funksie te vind. Dié metode konvergeer dikwels verbasend vinnig, veral as die iterasie naby aan die verlangde wortel begin. Ongelukkig is dit ook waar dat dié metode vinnig kan wegbeweeg vanaf die verlangde wortel as die eerste iterasie ver van die wortel af begin het. Goeie algoritmes wat die metode insluit bevat daarom gewoonlik 'n metode om konvergensieprobleme op te spoor. Vir 'n gegewe funksie f ( x ) {\displaystyle f(x)} wil ons die waarde van x {\displaystyle x} bereken waarvoor f ( x ) = 0 {\displaystyle f(x)=0} . Ons wil dus die wortel van die funksie bereken. Mens kan enige vergelyking in hierdie formaat skryf deur al die terme aan die regterkant na die linkerkant toe te skuif.


Nieu-Ysland (Yslands: Nýja Ísland luister (hulp·inligting)) is 'n gebied in die huidige Kanadese provinsie Manitoba waar 'n beduidende groep Yslandse immigrante hulle in die 19de eeu gevestig het. Die Yslandse erfenis in die streek het tot vandag toe bewaar gebly. Vanweë ernstige omgewingsvraagstukke en ekonomiese moeilikhede in Ysland, waaronder die uitbarsting van die Askja-vulkaan, het sowat 20 000 Yslanders hul tuisland in die periode tussen 1870 en 1915 verlaat om 'n heenkome in oorsese lande te vind. Op 25 September 1875 het 'n beduidende groep Yslandse immigrante vanuit Ontario na Manitoba gemigreer om hulle in Nieu-Ysland, 'n gebied aan die oewer van die Winnipeg-meer, te vestig. Die ryk visbronne van die Winnipeg-meer was een van die hoofredes vir hul destydse keuse van die kolonie. Nogtans was die eerste pogings om 'n visserybedryf in die gebied te vestig nie met sukses bekroon nie, en daarbenewens was die winter van 1875-1876 een van die koudstes in Manitoba nog. Die immigrante het nie oor geskikte warm winterklere en -skoene beskik nie.


Lincolnshire (uitgespreek /ˈlɪŋkənʃər/ of /ˈlɪŋkənʃɪər/) is 'n graafskap in Engeland, in die Verenigde Koninkryk. Die graafskap grens aan Norfolk, Cambridgeshire, Rutland, Leicestershire, Nottinghamshire, Suid-Yorkshire en Oos-Yorkshire. Lincolnshire het 'n geskatte bevolking van sowat 1 082 300 in 2017 gehad en is dus die 18de grootste graafskap in die land. Wikimedia Commons het meer media in die kategorie Lincolnshire. (en) Amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Die Kaapse grondeekhoring of bloot grondeekhoring (Xerus inauris) (soms verkeerdelik 'n waaierstertmeerkat genoem – dis glad nie 'n meerkat nie – en voorheen ook waaiersterteekhoring genoem) kom in die droë streke van Suider-Afrika voor. Hulle lewe in gate in die grond wat hulle self grawe en wat gemiddeld 700 vierkante meter beslaan en 2 tot 100 ingange kan hê. Hulle deel hulle gate dikwels met stokstertmeerkatte en witkwasmuishonde. Hulle vreet hoofsaaklik plante en sade en sal ook wortels en bolle onder die grond uitgrawe. Hulle drink nie water nie en kry al hulle vog uit hulle voedsel. Volwasse grondeekhorings het 'n gemiddelde lengte van 45 cm, met die mannetjies effens langer (424–476 mm) en swaarder (423–649 g) as die wyfies (435–446 mm en 444–600 g).  Hulle lewe in groepe van 2-3 volwasse wyfies en 'n maksimum van nege onvolwassenes van albei geslagte asook die wyfies se afhanklike nageslag.  Een tot drie kleintjies word gebore. So 'n groep beset gewoonlik 'n gebied van sowat 4 hektaar. Groepe met meer as drie wyfies verdeel in kleiner groepe.


Omar Rodriguez-Lopez (Omar Rodriguez) is 'n Amerikaanse musikant van Bayamón. De-Loused In the Comatorium Frances the Mute Amputechture The Bedlam In Goliath Octahedron Cryptomnesia Hierdie artikel is ’n saadjie. Voel vry om Wikipedia te help deur dit uit te brei.


Die Bille is 'n klein rivier in die noorde van Duitsland, in die deelstate Hamburg en Sleeswyk-Holstein. Die Bille ontstaan by die gemeente Linau en die uitmonding is na 65 kilometer in die Elbe in die stad Hamburg. Hierdie artikel is ’n saadjie. Voel vry om Wikipedia te help deur dit uit te brei.


Die Voormalige Provinsiale Raadsgebou (Губернское правление, Goebernskoje prawlenije) is een van die minder opvallende geboue aan Rooiplein in Moskou. Dit staan tussen die Opstandingspoort en Kazan-katedraal. Dit is in 1733-1740 gebou en het lank gedien as die administratiewe hoofkwartier van Moskou en die Moskou-provinsies (wat min of meer ooreengestem het met die huidige Moskou-oblast). Tydens die oorlog teen Napoleon in 1812, toe groot dele van Moskou verwoes is, het dié gebou ook in die slag gebly. Dit is daarna herbou onder leiding van die argitek Joseph Bové, wat in ’n groot mate betrokke was by die herbou van die stad.


Die jaar 2024 sal 'n skrikkeljaar wees wat volgens die Gregoriaanse kalender op 'n Maandag sal begin. Dis sal die 24ste jaar van die 21ste eeu n.C. wees. In teenstelling met gewone jare sal die jaar 366 dae en 'n 29 Februarie hê. 9 Mei – Hemelvaartsdag. Junie – Die 9de T20I-wêreldbeker word in die Verenigde State en Wes-Indië aangebied. 7 Julie – Presidentsverkiesing in Meksiko. 2 Augustus – Die Olimpiese Somerspele 2024 begin in Parys, Frankryk. 18 Augustus – Afsluiting van die Olimpiese Somerspele 2024. 28 Augustus–8 September – Die Paralimpiese Somerspele 2024 sal gehou word. 5 November – Presidentsverkiesing in die Verenigde State van Amerika.


Luzumana was 'n Zoeloekoning. Sy voorganger was koning Mdlani. Sy seun, koning Malandela kaLuzumana het hom later (êrens in die 17de eeu) opgevolg. Hierdie artikel is ’n saadjie. Voel vry om Wikipedia te help deur dit uit te brei.


Koning Mageba kaGumede (ongeveer 1667 tot 1745) was 'n vroeë leier van die Zoeloes in Suid-Afrika. Volgens oorlewering het Mageba sy tweelingbroer Phunga as leier van die Zoeloe-stam na Phunga se dood in omtrent 1727 opgevolg. Hierdie opvolging tussen broers word weerspieël in Zoeloegedigte soos Zulu ka Phunga no Mageba! (Zoeloe kinders van Phunga en Mageba!). Mageba het ten minste twee seuns gehad, Ndaba, wat hom as koning opgevolg het, en Mpangazitha. Mpangazitha trou met sy niggie. Die Ntombela-stam ontstaan van die nageslag van hierdie huwelik. Amptelike Zoeloeland-webwerf: Die Zoeloe-konings Amptelike Portaal van die Suid-Afrikaanse Regering: Zoeloekonings[dooie skakel] Hierdie artikel is ’n saadjie. Voel vry om Wikipedia te help deur dit uit te brei.


Prince Alfred's Guard is 'n reserwemagregiment in die Suid-Afrikaanse Pantserkorps van die Suid-Afrikaanse Leër, met hoofkwartier in Port Elizabeth. Dit bestaan sedert 1856 en het 'n geskiedenis wat aktiewe deelname aan verskeie koloniale veldslae, die Tweede Vryheidsoorlog, die Eerste Wêreldoorlog, die Tweede Wêreldoorlog, die Grensoorlog, en die Noodtoestand insluit. Die regiment het verskeie gevegsonderskeidings verwerf, en oor die jare is baie lede met dekorasies vereer. 1850's Die Port Elizabeth Volunteer Rifles word in 1856 gestig - een van talle vrywilligereenhede wat destyds in die Kaapkolonie gestig is. 1860's Voorsien Prins Alfred met 'n erewag tydens sy besoek in 1860 en word daarna 'Prince Alfred's Volunteer Guard' genoem. 1870's 9de Grensoorlog (1877-78) - aktiewe diens in Transkei, insluitend die slag van Msintsana ('Umzintzani'). 1880's Gewere-oorlog (1880-81) - aktiewe diens in Basoetoland. 1890's Betsjoeanaland-veldtog (1897) - aktiewe diens in noord-Kaapland.


Die Natal Carbineers is 'n reserwemagregiment in die Suid-Afrikaanse Infanteriekorps van die Suid-Afrikaanse Leër, met sy hoofkwartier in Pietermaritzburg. Dit bestaan sedert 1855 en het 'n geskiedenis wat aktiewe deelname aan verskeie koloniale veldslae, die Tweede Vryheidsoorlog, die Eerste Wêreldoorlog, die Tweede Wêreldoorlog, die Grensoorlog, en die Noodtoestand (krygswet) insluit. Die regiment het verskeie gevegsonderskeidings verwerf, en oor die jare is baie lede met dekorasies vereer. Sy leuse is Pro patria ('Vir ons vaderland'). 1850's 'n Vrywilligermag word in Natal op die been gebring - onder die eenhede is die Pietermaritzburg Irregular Horse wat na 'n paar maande hulle naam na Natal Carbineers verander. 1870's Zoeloe-oorlog (1879) - aktiewe diens in Zoeloeland. 1890's Tweede Vryheidsoorlog (1899-1902) - verdediging van Ladysmith, en aktiewe diens in Natal. 1900's Bambata-rebellie (1906) - aktiewe diens in Natal. 1910's Ingelyf by die burgermag van die nuwe Unie Verdedigingsmagte in 1913 as die '1ste en 2de Bereden Schutters (Natal Carbineers)' - diensplig bly vrywillig.


Lodewicus Theodorus Oosthuizen (Mosselbaai, 19 Oktober 1982) is 'n professionele gholfspeler van Suid-Afrika. Louis Oosthuizen het in 'n gesin wat tennis speel grootgeword, maar verkies om eerder gholf te speel. In 1999 word hy lid van die Ernie Els-stigting en word deur die voormalige nommer een van Europa geïnspireer en gehelp. 2000: Junior Wêreldkampioenskap (indiwidueel) 2001: All African Games (Kenia), Transvaalse Amateurhouespelkampioenskap (SA) 2002: Indiese Amateur Opekampioenskap (gedeel), Ierse Amateur Ope houespelkampioenskap, Natalse Ope houespelkampioenskap (SA) 2004: Vodacom Origins of Golf Tour (SA) 2007: Telkom PGA kampioenskap (SA) 2008: Telkom PGA kampioenskap (SA) 2010: Open de Andalucia de Golf (Spanje), Britse Opekampioenskap (Verenigde Koninkryk) Wêreldkampioenskap Landspanne (Junior): 2000, saam met Charl Schwartzel gewen Eisenhowertrofee: 2002 Hy word in 2002 professioneel en is sederd 2006 onder die top-100 in die Europese PGA Toer. In 2009 kom hy tweede in Aboe Dhabi en Katar en eindig in die 34ste plek in die "Race To Dubai", wat hom op die beginlys van die wêreldkampioenskap in Doebai plaas.


Teseus (Grieks: Θησεύς) was in die Griekse mitologie die legendariese koning van Athene, die seun van Etra. Sy pa's was Egeus en Poseidon, wat albei in een nag by Etra geslaap het. Egeus het getrou met Etra, die dogter van koning Pitteus van Troezen, ’n stadjie suidwes van Athene. Op hulle huweliksnag het Etra deur die see geloop na die eiland Sfairia en daar geslaap by die god van die see, Poseidon. Die mengsel van semen het ’n seun tot gevolg gehad wat halfgod, halfmens was. (Sulke dubbele vaderskappe, die een sterflik en die ander onsterflik, was ’n bekende eienskap van die Griekse helde.) Toe Etra swanger raak, het Egeus besluit om na Athene terug te keer. Voor hy weg is, het hy egter sy sandale en swaard onder ’n groot rots begrawe en vir haar gesê dat wanneer hulle seun groot genoeg is, moet hy die rots wegskuif as hy heldhaftig genoeg is, en die items vir hom vat as bewys van sy koninklike herkoms. In Athene het Medea, wat uit Korinthe gevlug het nadat sy haar en Jason se kinders doodgemaak het, sy nuwe metgesel geword.


Thetis (Grieks: Θέτις) is ’n karakter in die Griekse mitologie. Sy was ’n seenimf, een van die 50 Nereïdes. Een van die mites waarin sy 'n hoofrol in speel is die verkragting van Thetis. Zeus wil haar hê, maar daar is 'n voorspelling dat haar kind magtiger as sy pa sal wees. Hy moedig daarom Peleus, 'n sterweling. aan om met haar te trou. Sy weier egter en daarna verkrag hy haar. Sy veg met hom en verander in 'n vlam, in water, 'n leeuin en in 'n slang, maar hy hou vol. Uiteindelik kry sy 'n baba van hom, wat Achilles genoem word, die groot held van die Ilias. "suppressed histories" (in Engels). Geargiveer vanaf die oorspronklike op 29 Januarie 2013. Besoek op 3 Augustus 2017. Hierdie artikel oor die Europese mitologie is ’n saadjie. U kan help deur dit uit te brei.


Die Gefedereerde State van Mikronesië (Engels: Federated States of Micronesia, kort FSM) is 'n eilandnasie in die Stille Oseaan en Oseanië net noord van die ewenaar. Dit beslaan 'n oppervlakte van 702 km² en het 'n bevolking van 104 937 in 2016 gehad. Die naam "Mikronesië" is afgelei van Grieks μικρός, mikrós vir "klein" en νῆσος, nêsos vir "eiland", letterlik: "klein eilande". Die Gefedereerde State van Mikronesië bestaan uit sowat 600 eilande van die Karoline-eilande; die aangrensende Palau beslaan die ander deel van dié argipel. Die Gefedereerde State van Mikronesië is in die ooste van Palau en die Filippyne, in die suide van die Noordelike Mariana-eilande, in die suidweste van die Marshalleilande, in die weste van Kiribati, in die noordweste van Nauru en in die noorde van Papoea-Nieu-Guinee en die Salomonseilande geleë. Die hoofstad is Palikir en die grootste stad is Weno. As gevolg van die Spaans-Amerikaanse Oorlog is die argipel in 1899 deur Spanje aan die Duitse Keiserryk verkoop en by Duits-Nieu-Guinee ingelyf.


Red Deer is volgens sy inwonertal die derde grootste nedersetting in die Kanadese provinsie Alberta en lê naastenby halfpad tussen die hoofstad, Edmonton, en die grootste stad, Calgary. Dit is 'n streeksentrum vir die olie- en petrochemiese bedryf. Die stad beslaan 'n oppervlak van 104,29 km² en is gemiddeld 905 meter bo seespieël geleë. Red Deer is in 1882 as 'n handelspos aan die rivier met dieselfde naam gestig en verkry stadstatus in 1913. In 2006 het die inwonertal 82 772 beloop, bestaande uit 33 894 huishoudings. Dit was 'n toename van 22% vergeleke met 2001. Byna 90% van die huishoudings bestaan uit Engelssprekendes, 1,7% Spaanssprekendes en 1,6% Franssprekendes. Die Red Deer Badlands is naby die stad geleë, wat 'n museum oor dinosouriërs en vele winkels huisves. Stad Red Deer Hierdie artikel is ’n saadjie. Voel vry om Wikipedia te help deur dit uit te brei.


Die hoofreeks is 'n aaneenlopende en kenmerkende strook sterre op grafieke wat kleur teenoor helderheid stel, soos die Hertzsprung-Russell-diagram. Sulke sterre is bekend as hoofreeks- of dwergsterre. Nadat ’n ster ontstaan het, wek dit energie op in die warm, digte kernstreek deur middel van die kernfusie van waterstofatome in helium. Tydens dié deel van ’n ster se leeftyd bevind hy hom op die hoofreeks in ’n posisie wat hoofsaaklik deur sy massa bepaal word, maar ook deur sy chemiese samestelling en ander faktore. Alle hoofreekssterre is in hidrostatiese ewewig, waar die buitewaartse druk van die warm kern gebalanseer word deur die binnewaartse swaartekragdruk van die ster. Energie wat in die kern opgewek word, beweeg na die oppervlak van die ster en word uitgestraal. Hoe groter ’n ster is, hoe korter is sy lewensduur op die hoofreeks gewoonlik. Nadat al die waterstof in die kern opgebruik is, beweeg die ster na buite die hoofreeks op die HR-diagram. Daarna hang die gedrag van die ster af van sy massa: sterre van kleiner as 0,23 sonmassas word direk witdwerge, terwyl sterre van tot 10 sonmassas deur ’n rooireusstadium gaan.


Goudrifstad (Engels: Gold Reef City) is 'n pretpark in Johannesburg, Suid-Afrika wat in die 1980’s op 'n ou goudmyn gebou is. Die tema van die park is deur die goudstormloop aan die Witwatersrand geïnspireer. Parkpersoneel dra uniforms wat ooreenkomste toon met die van die 1880's en die geboue in die park is ontwerp om dieselfde tydperk na te boots. Vir 'n minimale bedrag kan 'n ondergrondse toer deur 'n werkende goudmyn onderneem word, waarna die gooi van 'n werklike goudstaaf deur die mynpersoneel aanskou kan word. Daar is ook 'n museum op die terrein oor die goudmynbedryf. Daar is ook vele pretritte by Goudrifstad, onder andere waterritte en mallemeules. Die regstreekse uitsendings van Idols word in die "hippodrome", 'n groot ouditorium in die park, verfilm. Goudrifstad is in die suide van 'n sakegebied langs die M1-snelweg geleë. Dit is ook die tuiste van die Apartheidsmuseum. Raging River Rapids Lazy Boats River Ride 4D Teater Co-Co Pan Dodgems Giant Wheel Miner's Revenge Old Mill UFO Ride Oorspronklike mynhuise uit die vroeë 20ste eeu word in die park vertoon.


Die Anitsjkof-paleis (Russies: Аничков дворец) is ’n voormalige keiserlike paleis op die kruising van Nefski-prospekt en die Fontanka-rivier in Sint Petersburg. Die naam van die paleis kom van die nabygeleë brug oor die Fontanka. Dit is vir keiserin Elisabeth van Rusland ontwerp in ’n uitspattige Barok-styl. Hierdie artikel is merendeels vertaal vanaf die Engelse Wikipedia-artikel en:Anichkov Palace Axelrod V.I., Bulankova L.P. Anitsjkof dworets – legendi i bili. Sint Petersburg, 1996. Wikimedia Commons het meer media in die kategorie Anitsjkof-paleis. Amptelike webtuiste In Ensiklopedie van Sint Petersburg Hierdie Rusland-verwante artikel is ’n saadjie. U kan help deur dit uit te brei. Koördinate: 59°55′58″N 30°20′23″O / 59.93278°N 30.33972°O / 59.93278; 30.33972


Georgetown is die hoofstad en grootste stad van die Kaaimanseilande, 'n oorsese gebied van die Verenigde Koninkryk in die Karibiese See. Die stad het 'n bevolking van 28 836 in 2007 gehad en 'n oppervlakte van 29 km². Wikimedia Commons het meer media in die kategorie Georgetown, Kaaimanseilande. Hierdie artikel is ’n saadjie. Voel vry om Wikipedia te help deur dit uit te brei.


Sanaa (Arabies: صنعاء - ook gespel Sanaʽa of Sana) is die amptelike hoofstad en grootste stad van Jemen. Die stad het in 2004 'n bevolking van 1 747 627 gehad. Die historiese stadskern van Sanaa is in 1986 deur Unesco as 'n wêrelderfenisgebied gelys. Onder die Jemenitiese grondwet is Sanaa die hoofstad van die land, hoewel die setel van die internasionaal erkende regering na Aden verhuis het na die 21 September-rewolusie. Aden is in Maart 2015 deur president Abdrabbuh Mansur Hadi tot die tydelike hoofstad verklaar. Die bevolkingsgroei van die stad het vanaf die 1960's verder gestyg as gevolg van massale landelike migrasie na die stad op soek na werk en 'n verbeterde lewenstandaard. Sanaʽa was in 2010 die vinnigste groeiende hoofstad ter wêreld met 'n groeikoers van 7%, terwyl die groeikoers van die land as geheel 3,2% was. Ongeveer 10% van die bevolking woon in die Ou Stad, terwyl die res in die buite distrikte woon. "Yemen's embattled president declares southern base temporary capital" (in Engels). DPA International. 21 Maart 2015. Geargiveer vanaf die oorspronklike op 5 Maart 2016.


Lhasa (Tibettaans: ལྷ་ས་གྲོང་ཁྱིར།, Transkripsie: Lhasa Chongkyir, [l̥ásə] of [l̥ɜ́ːsə], letterlik: "plek van die Gode"; Vereenvoudigde Chinees: 拉萨; Tradisionele Chinees: 拉薩; pinyin: Lāsà; dikwels ook Lasa) is die hoofstad en grootste stad van Tibet, 'n outonome gebied van die Volksrepubliek China. Lhasa het 'n bevolking van 902 500 in 2015 gehad en beslaan 'n oppervlakte van 29 274 km². Lhasa is net noord van die Himalaja aan die Brahmaputra se boloop geleë. Sowat 81,6% van die bevolking is Tibettane, gevolg deur 17% Han-Chinese. Wikimedia Commons het meer media in die kategorie Lhasa. (zh) Amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Tbilisi (Georgies: თბილისი [tʰˈbiliˌsi] luister (hulp·inligting)) is die hoofstad van Georgië. Met 'n bevolking van 1,15 miljoen in 2010 en 'n oppervlakte van 726 km² (waarvan 70 km² beboude gebiede) is dit die grootste en mees bevolkte stad in die land. Tbilisi is in die sentrale gedeelte van die Kaukasus-landengte in Oos-Georgië geleë. Dit strek oor 'n afstand van 21 kilometer langs die Koera-rivier (Georgies Mtkwari). Die stad word in die weste deur die bergpiek Mtazminda, in die ooste deur die Machata-heuwelketting, in die suide deur die Mtabori- en Solalaki-gebergtes begrens. Vanweë sy bergagtige reliëf is die stadsgebied teen hoogtes van tussen 380 en 727 meter bo seevlak geleë. Talle woonbuurte is op terrasse teen die skuinstes van berghellings gebou. As hoofstad van Georgië is Tbilisi aan die nege administratiewe distrikte van die land gelykgestel. Tbilisi is in 'n gematigde subtropiese klimaatstreek met min bewolktheid en 'n gemiddeld van meer as 2 100 sonskynure regdeur die jaar. Die gemiddelde jaarlikse temperatuur is 12,6 °C, met uiterstes van -23 °C in die winter- en 40 °C in die somermaande.


Die Blue Mountains is 'n bergagtige streek in Nieu-Suid-Wallis, Australië. Dit grens aan Sydney se metropolitaanse gebied, met die voethoewels wat sowat 50 km wes van Sydney af begin. Die gebied begin aan die westekant van die Nepeanrivier en strek wes tot so ver as die Coxrivier. Digte bloekomwoude gee die lug 'n blou gloed en daarom word hierdie berge die "Blue Mountains" genoem. Die uitsig oor hierdie Australiese berge met sy inheemse natuurlewe, diep canyons, watervalle en ongerepte struikgewasse is asemrowend. Meer as 92 verskillende spesies bloekombome word in Blue Mountains Nasionale Park verteenwoordig. 'n Belangrike rotsformasie kan by Echo Point gesien word. Volgens die tradisie van Aborigines is drie susters (Meehni, Wimlah en Gunnedoo) hier versteen. Die drie uitstaande rotspunte word dus die Three Sisters genoem. Die Blue Mountains bestaan hoofsaaklik uit 'n sandsteenplato met skeure van tot 760 m diep daardeur. Die hoogste punt van die bergreeks is 1 190 m bo seevlak. 'n Groot deel van die Blue Mountains is tot 'n wêrelderfenisgebied verklaar en sluit sewe nasionale parkgebiede en 'n natuurreservaat in.


Lene Marlin (* 17 Augustus 1980) is 'n Noorse musikant. Sy is as Lene Marlin Pedersen op 17 Augustus 1980 in Tromsø, Noorweë gebore. Lene Marli is ontdek toe sy by die plaaslike radiostasie NRK Tromsø 'n proefopname gemaak het. So het sy in kontak met EMI Noorweë gekom, waar sy 'n kontrak aangebied is. In Oktober 1998 het haar eerste enkelspeler Unforgivable Sinner in Noorweë uitgekom, wat in 'n rekordtempo op nommereen op die Noorse trefferlyste beland het. In drie dae is 50 000 eksemplare verkoop; nooit vantevore is daar in Noorweë soveel eksemplare van 'n enkelspeler verkoop nie. Die nommer het in totaal agt weke lank op die trefferlyste geboer. Dit het later ook nommereen in Frankryk geword nadat dit in die rolprent Mauvaises Fréquentions gebruik is. Die tweede enkelspeler, Sitting Down Here, het in Februarie 1999 uitgekom en is tot vandag toe haar grootste sukses. In Maart 1999 het Marlin se debuutalbum, Playing My Game, verskyn. Ook die album het vreeslik goed verkoop en dit was meteen 'n rede om dit in die res van Europa en Japan uit te bring.


Silesiese Duits (Duits: Schlesisch, Silesiese Duits: Schläsisch, Schläsch, somtyds ook Schläs'sch) is 'n groep dialekte van die Oos-Middelduitse tak van die Germaanse taalfamilie. Silesiese Duits is 'n taal wat meestal deur mense in Silesië in Pole gepraat word, maar ook in Duitsland (Opperlausitz) en Tsjeggië. (en) ethnologue.com: German, Colonia Tovar Silesiese Test-Wikipedia Wie der Schlesier spricht Geargiveer 11 November 2011 op Wayback Machine Schlesische Mundarten um Breslau Schlesische Mundarten um Liegnitz Ueber deutsche Dialectforschung: Die Laut-und Wortbildung und die Formen der Schlesischen Mundart


Die Tauris-paleis (Russies: Таврический дворец; Tawritsjeski dworets) is een van die grootste en histories belangrikste paleise in Sint Petersburg, Rusland. Prins Grigori Potjomkin van Tauris het sy gunsteling-argitek, Iwan Starof, gevra om die paleis te ontwerp in ’n Palladiaanse styl. Starof het ook ’n groot park en hawe voor die paleis ingesluit wat deur ’n kanaal met die Newarivier verbind was. Bouwerk het in 1783 begin en ses jaar geduur. Die ontwerp van dié vername edelman se woning is regdeur die Russiese Ryk nageboots. Ná sy dood het Katharina die Grote, wat sy minnares was, die paleis gekoop en die argitek Fjodor Wolkof aangestel om dit in ’n somerpaleis vir haar te omskep. In die 19de eeu het die argitekte Carlo Rossi en Wasili Stasof dit in ’n woning vir minder belangrike adellikes verander. Danspartye en uitstallings is daar gehou tot in 1906, toe dit die setel van die eerste Russiese parlement geword het. Ná die Russiese Rewolusie het dit die Voorlopige Regering gehuisves. Sedert die 1990's is die Tauris-paleis die setel van die Interparlementêre Vergadering van Lidlande van die Gemenebes van Onafhanklike State (GOS).


Die Wolwedansdam in die Groot-Brakrivier in die Outeniquaberge voorsien die chemiese fabriek PetroSA en die munisipale gebied van Mosselbaai van water. Dit vorm die hart van die Mosselbaai-staatswaterskema. Die Groot-Brakrivier ontspring op die suidelike hellings van die Outeniquaberge en vloei suidwaarts deur 'n diep, smal kloof wat deur die hoërliggende kusplato sny. Aan die seekant van die dorp Groot Brakrivier vorm die rivier 'n lagune van 79 ha voordat dit in die Indiese Oseaan uitmond. Die totale opvanggebied van die rivier en sy belangrikste sytak, die Varingsrivier, beslaan 200 km². Die totale afloop van hierdie hele rivierstelsel is gemiddeld 37 miljoen m³ per jaar. Tot die bou van die dam het die meeste van hierdie water na die see geloop. In die berge is die neerslag in jare met 'n normale reënval gemiddeld 1 200 mm en dit neem af tot 500 mm by die dorp. Die geologiese toestande by die damterrein was gunstig vir die bou van 'n swaartekragboogdam en bestaan hoofsaaklik uit 'n onverweerde skisrotsbodem in die riviergedeelte en matig verweerde skisrots aan die sykante.


Ds. Georg Wilhelm Stegmann (1814 - 14 Oktober 1890) was 'n leraar in die Lutherse Kerk en daarna in die Nederduitse Gereformeerde Kerk. Stegmann het gestam uit 'n Duitse Kaapse familie. Hy ontvang sy teologiese opleiding in Aberdeen, Skotland, en aan die Lutherse seminarium in Amsterdam. Hy word in 1835 die tweede leraar van die Lutherse kerk in Strandstraat, Kaapstad. Sy dienste vanaf 1838 saam met 'n plaaslike Presbiteriaanse predikant aan vrygestelde slawe lei tot die aankoop van 'n ontruimde teater op Riebeeckplein as kerkgebou, die latere tuiste van die NG gemeente St. Stephen's. Stegmann tree in 1847 uit diens van die Lutherse gemeente en was toe tegelykertyd in diens van twee gemeentes: St. Stephen's en die Duitse Evangelies-Lutherse gemeente St. Martini, wat hy saam met sy ondersteuners gestig het. Die Lutherse kerkgebou wat vandag nog aan die bopunt van Langstraat staan, is in 1857 vir laasgenoemde opgerig. Die sinode van die NG Kerk legitimeer hom in 1857. In 1859 aanvaar hy 'n beroep na die NG gemeente Glen Lynden op Adelaide en arbei daar tot hy in 1890 aftree.


Die British South Africa Company (BSAC of BSACo) was hoofsaaklik 'n mynboumaatskappy, maar het ook in 'n stadium die adminstrasie van Noord-Rhodesië en Suid-Rhodesië behartig. In 1888 bring Cecil John Rhodes, Charles Dunnell Rudd en Francis Robert Thompson 'n sindikaat op die been wat hulle die Central Search Association noem en as sulks verkry hulle die Rudd-konsessie van koning Lobengula. Die sindikaat smelt later met The Exploration Co. Ltd. saam en gevolglik ontstaan die British South Africa Company in Maart 1889 met Rhodes as besturende direkteur in Afrika. Die direksie was onder voorsitterskap van die hertog van Abercorn en onder die direkteure was mense soos die hertig van Fife, lord Gifford en George Cawston. Die BSA Co. neem beheer van die Rudd-konsessie oor en stem in om die helfte van die maatskappy se netto opbrengs aan die Central Search Association oor te betaal. In 1893 koop die BSA Co. dié sindikaat uit. Op 29 Oktober 1889 verkry die BSA Co. per koninklike oktrooi die reg om die administrasie te behartig van die gebied wat oopgestel is danksy die konsessie wat koning Lobengula op 30 Oktober 1888 aan Rudd toegestaan het.


Rosj haSjana (Hebreeus: ראש השנה, hoof van die jaar) is die Joodse nuwejaar, wat twee dae duur en plaasvind op die eerste en tweede dag van die eerste Joodse maand Tisjrie (volgens die Gregoriaanse kalender in September of Oktober). Rosj haSjana is 'n tyd van gebed en inkeer, en in die sinagoge word die sjofar (ramshoring) honderd keer geblaas. Die Jode wens mekaar sjana towa, wat 'gelukkige nuwejaar' beteken, eet appels met heuning en doen tasjliech. Die fees van Rosj haSjana is ingestel in Wajikra/Levitikus 23,24 en Bemidbar/Numeri 29,1 maar die eerste aanduiding van viering is in Jegezkel/Esegiël 40,1. Rosj haSjana is volgens die Joodse kalender op 1 Tisjrie, die werklike viering begin egter altyd met sonsondergang op die vooraand (omdat 'n dag met sononder begin). Aangesien maande in die Joodse kalender altyd na die maan bereken word, wissel die datum van hierdie dag volgens die Gregoriaanse kalender. Lys van Joodse feeste en herdenkings Chinese Nuwejaar in die Chinese kalender Oujaarsaand en Nuwejaarsdag in die Gregoriaanse kalender (af) "Levitikus 23,24". Bybel: Levitikus.


The Namibian is Namibië se grootste en ook mees uitgesproke dagblad, wat in 1985 gestig is om vergrype deur die destydse Suid-Afrikaanse veiligheidsmag in die indertydse Suidwes-Afrika aan die kaak te stel en voorbrand vir die land se onafhanklikheid te maak, maar sedert onafhanklikwording is hy 'n ewe kritiese waghond van die Swapo-regering. Die koerant het die eerste keer in 1985 verskyn ná Gwen Lister, wat steeds uitgewer is, by die Windhoek Observer bedank het. In Mei die vorige jaar het die Publikasieraad in Pretoria die Windhoek Observer verbied, merendeels weens Lister se politieke beriggewing. Sy het geld in die buiteland ingesamel, die verbod voor die Appèlraad vir Publikasies in Pretoria uitgedaag en daarin geslaag om die verbod tersyde te laat stel. Terwyl sy egter in Suid-Afrika was om teen dié verbod te appelleer, het die bestuur van die Observer haar gedemoveer van politieke redakteur tot gewone verslaggewer. Die hele personeel is afgedank ná hulle hul teenkanting te kenne gegee het en Lister het uit protes bedank.


Hillbrow is 'n voorstad van Johannesburg, geleë in die F-streek (middestad) op een van die Goudstad se hoogste koppies, met 'n bevolking van 74 131 (2011), van wie 72 888 Swart, 638 Bruin, 296 Wit en 189 Indiërs was. Hillbrow is in 1894–95 aangelê en is reeds jare lank een van die digbevolkste gebiede ter wêreld met 'n bevolkingsdigtheid van meer as 68 000/km² in 2011. Die naam is afgelei van die feit dat dit geleë is op 'n heuwel ("hill") se rand ("brow"). Hillbrow was en is die tradisionele ingangspoort vir nuwelinge wat 'n heenkome in die stad se plaaslike en transnasionale ekonomie probeer vind, al het die etniese samestelling sedert die 1980's ingrypend verander. In die tyd van die ou bedeling was Hillbrow 'n kosmopolitaanse buurt vir inheemse blankes of nuwe (wit) immigrante uit Europa, asook die eerste buurt waar gay en lesbiese Suid-Afrikaners 'n infrastruktuur vir hul kulturele en vermaakbehoeftes kon vestig.


Ibadan is die derde grootste stad naas Lagos en Port Harcourt in die suide van Nigerië en het in 2006 'n bevolking van 1 338 659 mense gehad en het 'n oppervlakte van 3 080 km². Hierdie artikel is ’n saadjie. Voel vry om Wikipedia te help deur dit uit te brei.


Johannes Robert Becher (* 22 Mei 1891 in München; † 11 Oktober 1958 in Berlyn) was 'n Duitse ekspressionistiese digter en politikus, minister van kultuur asook eerste president van die Kulturbund der DDR. Hy het daarnaas bekendheid verwerf as skrywer van die teks vir Auferstanden aus Ruinen ("Uit die puin herrese"), die volkslied van die Duitse Demokratiese Republiek (DDR). Wikimedia Commons het meer media in die kategorie Johannes R. Becher.


Taboelie is 'n Midde-Oosterse slaai wat tradisioneel gemaak word met boergoel, fyn gekapte pietersielie en mint, tamatie en sprietuie en gegeur word met suurlemoensap en olyfolie. Sami Zubaida, "National, Communal and Global Dimensions in Middle Eastern Food Cultures" in Sami Zubaida en Richard Tapper, A Taste of Thyme: Culinary Cultures of the Middle East, London and New York, 1994 and 2000, ISBN 1-86064-603-4, p. 35, 37; Claudia Roden, A Book of Middle Eastern Food, p. 86; Anissa Helou, Oxford Companion to Food, s.v. Lebanon and Syria; Maan Z. Madina, Arabic-English Dictionary of the Modern Literary Language, 1973, s.v. تبل Oxford Companion to Food, s.v. tabbouleh Hierdie artikel is ’n saadjie. Voel vry om Wikipedia te help deur dit uit te brei.


De Rigueurmortis is TISM se vyfde album, wat is op 29 Oktober 2001 vrygestel. Snitte 1, 4, 6, 9, 10, 12, 13, 14, 16, 18, 19, 22, 23, 25, 27, 29 en 30 het geen titel nie. Snit 19 is 'n intermissie. 2. If You're Not Famous at Fourteen, You're Finished 3. 5 Yards 5. Ten Points for a Razor Scooter 7. Thou Shalt Not Britney Spear 8. Would the Last Person to Leave Please Turn Out the Enlightenment? 11. Schoolies Week 15. Come Back DJ, Your Record is Scratched 17. Boot Party 20. Channel Turd 21. Fatboy Slimdusty 24. Honk if You Love Fred Durst 26. X-Treme Sports Can Kiss My Arse 28. 14 Years in Rowville 31. BFW Out, Freak Just Muckin' Around Got a Root Out of It Wonot Get Fooled Again, Again Money Shot There’s No Bigger Knob Than a Private School Knob TISM Club Song 2Pot Screama: A 41-Minute Rock Opera in 1 Act


Form and Meaning reach Ultimate Communion (Afrikaans: Vorm en betekenis bereik uiteindelike nagmaal) is TISM se eerste EP, in 1986 op Elvis Records vrygestel. Vroeë kopieë het blou op die dekking en 'n poster; later kopieë het die dekking in rooi en geen poster nie. Dis vrygestel in 1991 onder die titel Gentlemen, start your egos (Here, begin jou ego) met die B-sides van hulle eerste album Great Truckin' Songs of the Renaissance en 'n live versie van die snit Death, death, death. Dit was vrygestel in 1995 in die boxset Collected Recordings 1986-1993 met nuwe snitte. Mistah Eliot - He Wanker A Faceful of Divertamenti Kill Yourself Now and Avoid the Rush Take Your Love Root Defecate on My Face (country versie, geheime) All Ordinaries Index I'm Into Led Zep The Back Upon Which Jezza Jumped (I think I've got) Mick Jagger Worked Out Gas! Gas!


Hot Dogma is die Australiese rock-groep TISM se derde album, wat op 1 Oktober 1990 vrygestel is. The TISM Boat Hire Offer ExistentialTISM While My Catarrh Gently Weeps They Shoot Heroin, Donot They? Dazed and Confucious* Kevin Borich Expressionism deel 1 I'll 'Ave Ya* Whinge Rock The TISM Nightsoil Cart and Horse Blues* (I’m Gonna Sit Right Down and) Whittle Away My Furniture The TISM Finance Plan Offer Leo's Toltoy The History of Western Civilisation Kevin Borich Expressionism deel 2 My Generation I Donot Want TISM, I Want a Girlfriend* Kevin Borich Expressionism deel 4 Get Thee in My Behind, Satan* We are the Champignons* Let's Club it to Death Let's Form a Company Life Kills Pus of the Dead It's Novel! It's Unique! It's Shithouse! nie op die LP-versie nie The TISM Boat Hire Offer ExistentialTISM They Shoot Heroin, Donot They?


Tiberius Claudius Caesar Augustus Germanicus (voor sy regentskap Tiberius Claudius Nero Germanicus; * 1 Augustus 10 v. C. in Lugdunum, tans Lyon; † 13 Oktober 54 n.C.) was die vierde Romeinse keiser in die Julies-Claudiese geslagslyn. Hy het vanaf 24 Januarie 41 n.C. tot sy afsterwe in 54 geregeer. Hy is in Lugdunum as seun van Nero Claudius Drusus en Antonia Minor gebore. Hy was die eerste Romeinse keiser wat buite Italië gebore is. Claudius is aanvanklik nie as 'n ernstige kandidaat vir die troonopvolging beskou nie - volgens oorlewerings veral vanweë sy fisieke tekortkominge. Voordat sy neef Caligula hom in 37 as konsul benoem het, het sy familie hom van enige openbare amp uitgesluit. Moontlik is Claudius vanweë sy swak gesondheidstoestand ook van die politieke suiwerings gespaar wat tydens die bewind van Tiberius en Caligula uitgevoer is. Terwyl baie Romeinse patrisiërs vervolging ervaar het, het Claudius homself met volharding aan historiese studies gewy. Ná die moord op Caligula het Claudius as die laaste oorlewende volwassene van sy gesin 'n moontlike opvolger geword.


Machiavelli and the Four Seasons is TISM se derde album, wat op 4 Mei 1995 vrygestel is. I Love You Baby You and Me, Baby Love Baby, I Love You Love; Baby-You It's You I Love, Baby In Love with You, Baby Baby, Baby, Baby Love, Love, Love Baby Love I.L.Y.B (He'll never be an) Ol' Man River All Homeboys are Dickheads Garbage Lose Your Delusion II !UOY sevoL nataS What Nationality is Les Murray? Greg! The Stop Sign!! Play Mistral for Me How Do I Love Thee? Jung Talent Time Aussiemandias Give Up for Australia


Jom Kippoer (Hebreeuse enkelvoud: יוֹם כִּיפּוּר, [ˈjom kiˈpuʁ], letterlik: "Dag van Versoening" of "Versoeningsdag"; Hebreeuse meervoud: יום הכיפורים, Jom haKippoerim, letterlik: "Dag van Versoenings"), ook bekend as Groot Versoendag, is saam met Sabbat die heiligste dae in Judaïsme; altwee staan ook bekend as Sjabbat Sjabbaton ("'n groot groot Sabbat"). Die sentrale temas van Jom Kippoer is versoening en berou. Hierdie dag word tradisioneel gedenk as 'n heilige dag binne 'n 25-uur periode van vas en diepgaande gebed, deur dikwels die hele dag in sinagogedienste deur te bring. Jom Kippoer voltooi die jaarlikse kringloop wat in Judaïsme bekend staan as die Hoë Feesdae (of soms "die Dae van Ontsag"). Van seuns onder die ouderdom van 13 (voor hul Bar Mitzwa) en meisies onder 12 (voor hul Bat Mitzwa) word nie verwag om van dagbreek tot sononder te vas nie. Kinders onder die ouderdom van 9 mag hoegenaamd nie vas nie.


Hierdie artikel handel oor die plato en landskap in Berlyn en Brandenburg. Vir die administratiewe distrik, sien Barnim. Barnim is 'n plato wat gedurende die laaste ystydperk in sentrale en noordoostelike dele van die huidige Duitse deelstaat Brandenburg en die noordooste van Berlyn gevorm is. Die term word daarnaas ook gebruik om na die gebied as historiese landskap te verwys. Die plato maak deel uit van 'n wyer geografiese streek van plato's en oerstroomvalleie in Brandenburg en bestaan uit grondmorenes, 'n eindmorene en afsettings van glasiale spoelwater tussen die Berlynse Oerstroomvallei in die suide en die Eberswalde-oerstroomvallei in die noorde. Barnim strek tans oor vier landelike distrikte in die deelstaat Brandenburg (Oberhavel, Barnim, Märkisch-Oderland en Oder-Spree) en groot dele van die Berlynse distrikte Reinickendorf, Pankow, Lichtenberg en Marzahn-Hellersdorf. Wikimedia Commons het meer media in die kategorie Barnim. Koördinate: 52°40′N 14°15′O / 52.667°N 14.250°O / 52.667; 14.250


'n Tell of tel (van Hebreeus: תֵּל, of uit Arabies: تلّ, tal) is 'n soort argeologiese kunsmatige heuwel wat weens menslike bewoning en desertering van 'n geografiese ligging oor verskeie eeue ontstaan het. 'n Klassieke tell lyk na 'n lae, afgeknotte konus met 'n gelyke bokant en hellings aan al die kante. 'n Tell is 'n opeenvolging van begrawe strukture soos regerings- of militêre geboue, godsdienssentra, of wonings wat op verskillende dieptes gevestig is, afhangend van hul datum van gebruik. Hulle sal dikwels oorvleuel, horisontaal, vertikaal of in beide rigtings. Argeoloë sal tell-liggings uitgrawe ter wille van interpretasies van die argitektuur, doel, en datum van bewoning. Aangesien die uitgrawe van 'n tell 'n destruktiewe proses is, het fisici en geofisici niedestruktiewe metodes ontwikkel vir die kartering van tell-liggings. Die naam van die Israelse stad Tel Aviv, is 'n frase wat uit Esegiël 3:15 in die Bybel afgelei is, wat in Hebreeus beteken: "Tel van lente". Archaeology of Palestine, Art of Excavating a Palestinian Mound, William Foxwell Albright, 1960, bl.


Ka Lae (Hawais: "die punt"), ook bekend as South Point, is die suidelikste punt van die eiland Hawaii en die vyftig Amerikaanse deelstate. Die Ka Lae-gebied is op 29 Desember 1962 as South Point Complex tot Nasionale Historiese Baken-distrik (National Historic Landmark District) verklaar en word sedert 15 Oktober 1966 in die National Register of Historic Places gelys. Die gebied staan daarnaas bekend vir sy sterk seestrominge en winde. 'n Windplaas wek hier elektrisiteit op. Ka Lae is die plek waar argeoloë op een van die oudste Polinesiese nedersettings op die Hawai'i-eilande afgekom het. Navorsers neem aan dat die eerste setlaars hier voet aan wal gesit het aangesien Ka Lae vir die Polinesiese seevaarders, wat vermoedelik vanuit die Marquesas- of Geselskapseilande op soek na 'n nuwe tuisland na Hawaii geseil het, die naaste geleë punt was. Argeoloë het hier ook die oorblyfsels van 'n heiau, 'n Hawaise tempel, ontdek wat uit die jaar 124 n.C. dateer. 'n Tweede sakrale plek, Kalalea Heiku, was 'n heiligdom van vissers.


Wasili II of Wasili die Blinde (Russies: Василий II Васильевич Тёмный; 10 Maart 1415 – 27 Maart 1462) was die grootprins van Moskou. Tydens sy lang bewind, van 1425 tot 1462, het die grootste burgeroorlog (1425–1453) in die ou Russiese geskiedenis plaasgevind. Wasili II was die jongste seun van Wasili I en Sofia van Litaue en die enigste seun wat sy pa oorleef het. Hy was maar 10 jaar oud toe hy grootprins geword het met sy ma as regent. Sy oom Joeri van Zwenigorod en dié se twee seuns, Dmitri en Wasili die Skele, het die geleentheid gebruik om self die troon op te eis. Hul eise was gegrond op die testament van Dmitri Donskoi, Joeri se pa en Wasili II se oupa, dat Joeri vir Wasili I moes opvolg. Wasili het toe egter nog nie kinders gehad nie. Sofia se pa, Vytautas van Litaue, het Wasili II gesteun. Ná Vytautas se dood in 1430 het Joeri na die Goue Horde gegaan en teruggekeer met hul toestemming om die troon oor te neem. Die khan het hom egter nie verder gesteun nie.


Die cursus honorum (Latyn vir "erekursus") was die opeenvolging van publieke aanstellings wat deur voornemende politici in beide die Romeinse Republiek en die vroeë ryk beklee is. Dit was bestem vir mans van die senatoriale orderang. Die cursus honorum het uit 'n afwisseling van militêre en politieke administrasieposte bestaan. Benoeming in elke amp was onderhewig aan 'n minimum ouderdomsperk. Daar was minimum intervalle tussen die bekleding van opeenvolgende ampte asook wette wat 'n herhaling van ampsbekleding verbied het. Hierdie reëls is aangepas of flagrant geïgnoreer in die verloop van die Republiek se laaste eeu. Byvoorbeeld het Gaius Marius konsulskappe beklee vir die aaneenlopende vyf jare tussen 104 v.C. en 100 v.C.. Alhoewel formeel uitgebeeld as geleenthede vir publieke diens, was die aanstellings meermale blote weë tot selfpromovering. Die hervormings van Lucius Cornelius Sulla het egter vereis dat 'n dekade verloop voor 'n volgende termyn in dieselde posisie beklee kon word. Om elke amp te beklee teen die vroegste toegelate ouderdom (in suo anno, of "in sy jaar") was 'n gesogte politieke prestasie, aangesien die misloop van 'n praetorskap op 39, meegebring het dat konsulskap op 42 buite bereik was.


Oedmoerts (Oedmoerts: удмурт кыл, oedmoert kil) is ’n Fins-Oegriese taal wat gepraat word deur die Oedmoerts, inwoners van die Russiese republiek Oedmoertië, waar dit saam met Russies ’n amptelike taal is. Dit word in die Cyrilliese alfabet geskryf met vyf bykomende letters. Die Oedmoerts-alfabet is op Cyrillies gegrond: 1 Net gebruik in Russiese leenwoorde en name. "Ethnologue: Languages of the World, Seventeenth edition, Udmurt" (in Engels). Ethnologue. Geargiveer vanaf die oorspronklike op 4 Mei 2020. Besoek op 20 Oktober 2015. Wikiwoordeboek het 'n inskrywing vir Oedmoerts. Sien gerus Wikipedia se uitgawe in Oedmoerts Oedmoerts, geskiedenis en kultuur(ru) Die Eerste Oedmoertse Forum Geargiveer 21 April 2017 op Wayback Machine(ru) Taal, alfabet, uitspraak Hierdie artikel is vertaal vanuit die Engelse Wikipedia


Die Koue Oorlog (Russies: холо́дная война́, cholodnaja woina, Engels: Cold War; 1947–1991) was ’n langdurige toestand van politieke konflik, militêre spanning en ekonomiese mededinging wat ná die Tweede Wêreldoorlog (1939–1945) hoofsaaklik tussen die Sowjetunie en sy satellietstate aan die een kant en die Westerse wêreld, veral die Verenigde State, aan die ander kant ontstaan het. Hoewel die twee belangrikste magte amptelik nooit regstreeks gebots het nie, het die konflik gelei tot militêre bondgenootskappe, die strategiese ontplooiing van wapens, uitgebreide hulp aan swakker lande, spioenasie, propaganda, ’n wapenwedloop, mededinging op internasionale sportgeleenthede en tegnologiese mededinging soos die ruimtewedloop. Hoewel hulle in die Tweede Wêreldoorlog bondgenote teen die Spilmoondhede was, het die USSR en VSA verskil oor politieke filosofie en die samestelling van die wêreld ná die oorlog terwyl hulle die grootste deel van Europa beset het. Die Sowjetunie het die Oosblok geskep met die Oos-Europese lande wat hy beset het, sommige as sosialistiese Sowjetrepublieke geannekseer en ander satellietstate gemaak het. Van die laasgenoemde lande is later gekonsolideer as die Warskouverdragslande (1955–1991).


Spoetnik 1 (Russies: Спутник-1; volle naam Простейший Спутник-1, Prosteisji Spoetnik-1, of Elementêre Satelliet-1) was die eerste satelliet wat om die Aarde gewentel het. Dit is op 4 Oktober 1957 deur die Sowjetunie in ’n ovaalvormige, lae wentelbaan geplaas en was die eerste van ’n reeks satelliete wat saam bekend staan as die Spoetnik-ruimteprogram. Die onverwagte aankondiging van die Spoetnik se lansering was die begin van die Ruimtewedloop tussen die Sowjetunie en die VSA in die Koue Oorlog. Dit het ’n tydperk van nuwe politieke, militêre, tegnologiese en wetenskaplike ontwikkelings ingelui. Spoetnik 1 het ook gehelp om die digtheid van die aarde se boonste atmosfeerlaag te bepaal deurdat die veranderinge in die satelliet se wentelbaan gemeet is. Dit het ook data verskaf van die verspreiding van radioseine in die ionosfeer. Inligting oor meteoroïede is ook na die aarde teruggesein. Spoetnik 1 is van Terrein No. 1 by die 5de Tjoeratam-lanseersentrum (nou Baikonoer) in die Kazachstanse Sosialistiese Sowjetrepubliek gelanseer en het teen 29 000 km per uur om die aarde gewentel.


.tw is die Internettopvlakdomein vir die Republiek China (Taiwan). Lys van Internettopvlakdomeine IANA se whois-inligting vir .tw


.tr is die Internettopvlakdomein vir Turkye. Lys van Internettopvlakdomeine IANA se whois-inligting vir .tr


Die Jordaanrivier (Arabies: نهر الأردن, al-Furāt; Hebreeus: נהר הירדן) is die rivier wat die grens tussen Israel, Sirië, Jordanië en Palestina vorm en mond uit in die Dooie See. Die Jordaanrivier ontspring in die berge van Libanon en vloei suidwaarts na die groot Oos-Afrikaanse Sinkdal. Die deel van die skeur wat benede seespieël lê, begin in die omgewing van die See van Galilea (die See van Tiberias of die See van Gennesaret, soos dit in die Bybel genoem word) en eindig by die Dooie See. Hierdie deel van die vallei staan bekend as El Ghor. In die suide word dit van die Golf van Akaba, die voorsetting van die Sinkdal wat deur die see ingeneem is, geskei deur ŉ lae landtrap in die bodem van die vallei. Die kleiner takriviere wat in die skeur invloei, is vir ŉ groot gedeelte van die jaar droog, en die enigste standhoudende rivier is die Jordaan. Omdat die klimaat warm en droog is, vind verdamping uit die twee mere baie vinnig plaas. Die See van Galilea lê 209 m benede seespieël en sy water vloei na die Dooie See.